
DE PLINn MINORIS ELOQDENTIA 



PROCEMIUM 



Suis oratoribus Roma semper valde gloriata est, 
nec immerito ; cum enim in ceteris artibus lati- 
num ingenium plus minus feliciter elaboraverit , 
1n eloquentia praesertim effloruit, quae mire gentis 
naturaB conveniebat : neque armis solum orbem 
terrarum vincere dii immortales Romanis permi- 
serunt, sed et dicendo regere, et semet ipsos sola 
vi orandi pro maxima reipublicae utilitate admi- 
nistrare; adeo ut, si quis Romanae eloquentiae 
historiam velit scribere, is et populi romani for- 
tunam simul explicare debeat. PlurimaB igitur 
fuerunt artis oratoriae vices, neque eadem unquam 
fuit per tot saecula eloquentiae facies. Quantum 
distent illge, quas apud plebem Gracchi conciones 
habuere, ab ista Symmachi, qu2d pro Ara Victo- 
rice inscribitur, oratione, admonere paene super- 
vacaneum est. Sed, ne tam dissimilia tamque 
longis intervallis separata exempla afferam, eadem 

aetas non eamdem dicendi rationem unquam vidit. 
Giceronis adhuc viventis non integra mansit glo- 
ria, et fuere, qui se Miloniana aut Verrinis non 
contentos esse profiterentur , novamque agendi 
formam colerent. Adeo mobilis, variisque rerum 
vicissitudinibus connexa fuit eloquentia ! 

Sed cum perpetua fuerit haec pristinae artis 
mutatio, in primis gravis magnique momenti fuit 
circa primi post J. G. saeculi exitum. Tunc enim 
reipublicaB et leges, et mores, et formam ipsam 
novus rerum ordo exceperat. Ubi summa imperii 
in unius potestatem devenit, nilque libertatis nisi 
nomen ac velut umbra superfuit , tum fori vox, 
qu8B tamdiu ardentissimis civium contentionibus 
strepuerat, obticuit; tacuit et senatus, aut sal^ 
tem jam non in liberas, id est in disertas senten- 
tias ivit , sed, ad nutum principis censere assue- 
tus, de publicis commodis disserere destitit, 
privata autem odia conflavit; tum Vibius Grispus 
et Eprius Marcellus lingua praepotentes ; tum 
Thraseas mutus aut ciiria excedens. Judiciis quo- 
que suus est splendor praereptus, cum jam non in 
foro , apud praetorem , magna populi corona cir- 
cumstante, causae gestae sunt, sed plerumque apud 
centumviros, in auditoriis aut tabulariis, ubi vox 
dicentium loci angustiis et exiguitate velut obrue- 
batur. Non jam « verae causae » et « vera praelia » 
de honore aut magistratu erant, sed saepius pri- 
vata ac domestica negotia agebantur, in quibus 
dare orationi vela parum conveniebat. Nunquam 
in his minoribus ac velut minutis judioiis Gicero 

vel Gaesar, vel Brutus, vel Goelius, vel Galvus, 
vel quilibet magnorum prioris «vi oratorum ads- 
titerat*. At, foro silente, illuc se veteris facundia^ 
reliquia), non sine quodam damno dignitatis, 
receperant. 

Sed non materies modo ad vilitatem prolabeba- 
tur : forma quoque in deterius paulatim mutabat. 
Quot vitia orationi attulerint illse rhetorum scholae, 
in quas pueri deducebantur^ onini artificio infor- 
mandi, omnibusque necessariis instrumentis mu- 
niendi, quis ignorat? Nunquam tot juvenes elo- 
quentiae laudem affectaverunt; nunquam tot dicendi 
magistri, tot discipuli, tot praecepta; nunquam 
vero (cur non dicam?) tot voces verbaque inania 
in suasoriis aut controversiis^ aut in cujuslibet 
generis declamationibus fluxere. Denique, nun- 
quam tam multi oratores, loquendi prurigine 
flagrantes; nunquam vero simultam vitiosa tam- 
que reprehendenda dicendi ratio. Itaque ha3C 
singularis luxuria, cum in scholaticis exercita- 
tionibus, aut in centumviralibus judiciis non 
contineretur, in publicas recitationes effluxit, ubi 
auditorium, et auditores, et certi plausus praesto 
erant. Non jam forensis aer, et aperta libertatis 
spatia eloquentiam alebant, sed intra conclavis 
muros, ante subsellia amicorum plena, recitabat 
ille Demosthenis aemulus, omnesque plausus et 
clamores summatim in illa die percipiebat, quos 
iisdem amicis recitantibus auditor nuper singulis 

t Dial. de Omt. 38, 

dederat. Hinc putidi nitnisque elegantis sermonis 
amor, hinc cogitationes vacuaB et inanes, ita ut 
Quintilianus de suae aetatis oratoribus verius dixis- 
set : non est pectus quod disertos facit, sed inge- 
nium. 

Sic in pejUs vertebatur eloquentia , postquam, 
libertate amissa, unius imperio Roma parere con- 
suevit. Documento est ille eximius tamque exqui- 
sitis sententiis pr^lucens De Oratorihus, sive de 
causis corruptce eloquentice Dialogus, qui Tacito, 
nec immerito, ut videtur, adscribi solet. Hinc 
enim apparet quantus dicendi amor adhuc Romae 
vigeret, praesertim postquam Grgecae artes in anti- 
quam Catonis urbem defluxerunt; quanta vero 
impedimenta et pericula eloquentiam undique 
stringerent et coercerent. Frustra M. Aper, furore 
quodam divino instinctus, oratoriae artis dignita- 
tem et gaudia celebrat hortaturque juvenes ut 
viam honoribus et voluptate plenam ingrediantur. 
Messala autem causas abunde explicat cur omnia 
a vetere gloria degeneraverint, et cur , cum tam 
multi dicere enitantur, tam paucos reperire sit, 
qui bene dicant. Denique Maternus tanquam funera 
eloquentiae ducit, et hanc tristissimam cogitationem 
affert, nullum locum esse huic arti sub principi- 
bus, cum omnes in obsequium unius sint parati, 
et « quoniam nemo eodem tempore adsequi possit 
magnam famam et magnam quietem * t , bono 
saeculi sui saltem fruendum. 

* Dial. de Orat. 41. 

Tristius forsitan et injiistius peroraverat Mater 
nus, cum eloquentiam pretium principatus esse, 
pacemque silentio redimi affirmaret : nam post 
paucos annos artem dicendi renascentem et paene 
in antiquum splendorem restitutam vidisset. Non 
de Domitiani principatu loquor, quem funestum 
bonis viris et liberalibus studiis Tacitus in Vita 
Agricoloe nobis depinxit* : tum enim , ut ait, 
omnis bona ars in exsilium acta, vox populi 
romani, libertas senatus, et conscientia generis 
humani aboleri videbantur. Sed, cum boni prin- 
cipes quietem saltem et securitatem civibus reddi- 
derunt, tunc ingenuae artes, diutius compressae, 
velut eruperunt, adeo ut illa a^tas, si non ingenio 
splendidissima et eminentissima fuerit, saltem 
scriptorum feracissima vere dici queat. Nunquam 
tot carmina, tragoediae, hendecasyllabi, tut cujus- 
libet generis poemata exstitere, nunquam tot his- 
toriarum libri, nunquam tot orationes. Incredibi- 
lis studiorum amor pleraque ingenia accendebat *. 
Tum Augusti sa^culum renasci, et forsitan supe- 
rari nonnulli credebant, et valde superbiebant, 
quod quisque annus tam magnam poetarum etora- 
torum segetem afferebat. Denique Aper, si adhuc 
vixisset, veterem oratoriae artis gloriam et favorem 
non desiderasset. 

Auctane an deminuta fuerit eloquentia hac ora- 
torum abundantia quaerere operae pretium foret. 

* VitaAgric. 2. 

* Plin. Epist. 1, 10 : « Si quando urbs nostra liberalibus studiis 
floruit, nunc maxime floret. » 

At, ne tantum opus insumam, de C. Plinii Caecilii 
Secundi, qui super ceteros ejusdem aitatis disertis- 
simos viros eminuit, loquar. Primum ejus orato- 
rium cursum, ut in tali tempore, clarissimum, 
exponere; dein paucis de Panegyrico disserere; 
tandem, quid Plinius de eloquentia ipsa senserit, 
et quomodo illam invitus inclinaverit, ostendere 
mihi propositum est. 



1 



DE PLINII GURSU ORATORIO*, 



Etsi ex orationibus habitis scriptisque a Plinio 
nihil nisi Panegyricus in manus nostras devenit, 
satis aperte tamen novimus, aut potius conjici- 
mus, qualis in dicendo fuerit ille Trajani claris- 
simus laudator. Minime enim is fuit, qui vitam 
suam absconderit, seque suae peculiaris glorise 
incuriosum praestiterit. Quare epistolas ejus, quas 
ipse edidit publicavitque, interrogemus , non ut 
privatum et quasi tunicatum virum, sed ut publi- 
cum, magnis officiis non imparem, et magnam 
eloquentise laudem adeptum deprehendamus. Ex 
illis nempe psene omnem Plinii oratorium cursum, 
a puero usque ad ultimum vitae terminum, resti- 
tuere possumus. 

De magistris tamen, quos habuerit, parum est 
locutus. Libentissime ab eo accepissemus, quid in 
schola Nicetis Sacerdotis, Smyrna^i illius rhetoris, 

* Cf. Meyer. Fragmenta oratorum romanorum. — Froment. Pline 
le Jexmeet le barreausous Trajan (Annales de la Facultedes Lettres 
t!e Bordeaux, lasi, p. 128;. 

quem, Vespasiano imperante, multa romana juven- 
tus celebrabat, et IpseiPlinius adhuc adolescentu- 
lus saepe audierat*, didicerit; quid praesertim in 
illa praeclarissima Quintiliani schola, e qua tot 
diserti exiere viri, qui Trajani tempore floruerunt. 
Sed Plinius vix suos prseceptores nominavit, neque 
bis amplius de Quintiliano, quem tamen super 
ceteros assidue frequentaverat , locutus est*; ita 
ut nobis sit necesse, velut a posterioriy id est e 
PayiegyricOy inquirere, quomodo discipulus magis- 
tri praecepta in dicendo fuerit exsecutus. Fuere et 
alii, qui, si non omnino docuerunt, admonuerunt 
tamen in illo oratoriae artis rudimento, hortamen- 
tisque stimulaverunt ; ex quibus memorare pos- 
sumus Artemidorum, et Euphratem philosophum, 
quos in Syria cognoverat, et in primis Plinium 
Secundum nostri Plinii avunculum, eumdemque 
per adoptionem patrem, quem ssepissime de elo- 
quentia disserentem audire potuit (nam septem 
et vigenti annos natus erat, cum in Miscnensi 
littore amisit) , aut cujus saltem de rhetorica 
opera perlegerat : libros enim Plinius (de priore 
loquor) reliquerat, quos Studiosorum inscripse- 



* Ep, VI, 6. — De Nicete Sacerdote cf. Tacitum (DiaL f 5), et in 
primis Philostratum (Vitas Sophist. I, 19) ubi Nicetes laudibus 
ornatur. 

* Ep. H, 14. « Ita certe ex Quintiliano, praeceptore meo, audisse 
memini. » — Ibid., VI, 6 : « Prope quotidie ad audiendos, quos 
tunc ego frequentabam, Quintilianum et Niceten Sacerdotem ven- 
titabat. » — Quidam Quintilianus, Tutilise vir, cui Plinius episto- 
lam (VI, 32) misit , cujusque fllise nnbenti quinquaginta millia 
nummum dedit, non est noster Quintilianus. (Cf. Teuflfel. Trad, 
Bonnard et Pierson, 325, 4). 

rat, in quibus multa varie ad oblectandas homi- 
num aures, ut ait Aulus Gellius, posuerat; in his 
quoque reperire erat plerasque sententias, quas in 
declamandis controversiis lepide arguteque dictas 
putabat * . Tutilium quoque nominemus , qui rhe- 
torum princeps appellabatur , et Verginium Ru-. 
fum, et Gorellium, quos in consilium adolescens 
adhibere solebat, quorumque vestigia inire ges- 
tiebat; deinde Gornelium Tacitum ipsum, quo 
familiariter utebatur, non tamen ut a^quali, sed 
ut graviore amico, jamque gloriam adepto. lUi sci- 
licet omnes consiliis Plinii eloquejitiae aliquantum 
profecerunt. 

Sed Plinium ipsum, non jam in schola discen^ 
tem, sed in veris causis orantem cernamus. « Uno 
de vicesimo aetatis anno dicere in foro coepi* », id 
est, vel Tito adhuc principatum obtinente, vel 
Domitiano inchoante. Non igitur in rhetorum offi- 
cinis diu commoratus fuisse videtur, contra illius 
temporis morem; sed, ut majoribus consuetum 
erat, gravissimis oratoribus , iisdemque eminenti- 
bus viris quasi innixus, ad forensia praelia sese 
accinxerat, et adolescens jam cuicumque causae 
parem se ostendebat; flagrabat enim veteres imi- 
tari, L. Grassum, Gaesarem, Asinium Pollionem, 
Galvum, qui circa vigesimum aetatis annum jam 
dicendi gloriam affectaverant. Quae fuerit illa 
prima causa, in qua Plinius tirocinium po^uit, 



* Aul. GelL NocL att. IX, 16. 
« Ep. L 18, 

non aperte cognovimus * . Scimus tamen eum Juni 
Pastoris causam suscepisse, cum adhuc adoles- 
centulus esset, atque hinc prima gloriae praemia 
percepisse : « Illa oratio mihi aures horainum », 
ut profitetur non sine quadam superbia, « illa 
mihi januam famae patefecit*. » Egit Plinius in 
quadruplici centumvirorum judicio, egit « contra 
potentissimos civitatis atque etiam Gasaris (Domi- 
tiani) amicos »; egit, quamvis quiescenti ei visa 
. fuisset socrus advoluta genibus ne ageret obse- 
crare; egit, et « eventus prospere cessit. » Sic 
saltem rem narrat Suetonio Tranquillo*; at for- 
sitan haec, cum Domitiano mortuo scripsit, pau- 
lulum adornavit, neque ad absolutissimam verita- 
tem expressit. Adolescens quidem erat, cum pro 
Pastore dixit, non tamen omnino « adolescentu- 
lus ]&, ut videtur; nam socrum memorat, nempe 
Pompeiam Celerinam*, quam viduus e secundo 
matrimonio socrum habebat. Causa igitur, ut con- 
jici potest, acta est, postquam Plinius primos 
honorum gradus transierat, fueratque ex ordine 
decemvir stlitibus judicandis, et tribiinus militum 
in legione III» gallica, quae in Syria erat, denique 
sevir equitum romanorum^. Tum in senatum, his 

* In epist. IV, 1 loquitur de Tiferno : « Oppidum est praediis 
nostris vicinum, quod me psene adhuc puerum patronum coop- 
tavit. » Forsitan hsec est prima, quam noster habuerit, oratio. 

« Ep. I, 48. 

3 im. 

* Cui epist. I, 4 scribitur. 

^ De Plinii cursu honorum confcr Mommsen. tltude sur Pline le 
Jeune, traduite par C. Morel. Vieweg 4873 (Biblioth. de TEcole des 
Hautes Etudes). 

officiis functus, admittebatur ; tum, ut opinor, aut 
saltem sub idem tempus, causam Pastoris susce- 
pit, neque in illa die prima verba coram judicibus 
fecit, sed primum splendide ac feliciter dixit; 
neque adeo magna pericula adivit, qui postea 
etiam Domitiano gratus permanserit, et, ut ipse 
confitetur, quasi cursu quodam ab insidiosissimo 
illo principe ad honores fuerit provectus*. Quaestor 
enim imperatoris (non senatus) circa annos 89-90, 
tribunus plebis circa 91-92, prsetor denique desi- 
gnatus anno 92 fuit, non invito Gaesare, neque 
infesto, sed libente, ne dicam favente, atque etiam 
citius quam leges paterentur^. In hoc primo Pli- 
nianae eloquentia^ tempore (81-92) nihil nisi cau- 
sam Juni Pastoris retinuimus^. Publicis enim 
officiis tum distringebatur, neque se totum orato- 
riis certaminibus dabat : imo in tribunatu tacuit*, 
ne sacrosanctae potestatis majestatem in judicio- 
rum contestationibus foedaret. Geterum verisimile 
est nostrum adhuc tenerum oratorem coram cen- 
tumviris praesertim, in criminalibus judiciis,verba 
fecisse, neque tum illustrem dignamque ingenio 
materiam invenisse. Nam, si invenisset, non her- 
cule tanta verecundia erat, qui suam gloriam 
posteris in epistola quadam non commendaret. 
At demum in posteris Domitiani principatus 

* Pan. 95. 

* Cf. Mommsen (op. cit.)59-Cl. — Cf. quoque*Pliniiepist. VH, 16: 
« Tironem in praetura sum consecutus, cum mihi Caesar annum 
remisisset. » 

^ Adde Tiferni causam, de qua supradiximus. 

* Ep. I, 23. — Pan. Oi : « in tribifinatu quies. » 

annis (93-96) crevit Plinii fama, seque palam, non 
sine quadam audacia, effudit illa, de qua disse- 
rimus, eloquentia. Anno enim 93 vergit in scelesta 
facinora Domitianus, qui antea nondum cujusque 
boni et honesti odium profitebatur*. Tum Plinius 
praeturam , ad quam Gaesaris favor vocaverat, 
inibat. Difficile erat et Gaesaris benevolentiae, et 
illustrissimorum virorum, Gaesari invisorum, ami- 
citiis satisfacere : in hoc tamen novus praetor est 
enixus, seque ex tam imminentibus periculis feli- 
citer expedivit. Scilicet initio anni 93* Baetici 
questi sunt apud senatum de proconsule Baebio 
Massa , deditque senatus advocatos provinciae 
Herennium Senecionem ac Plinium. Bsebius Massa 
delator erat, omnium nequissimus, Neronis liber- 
tus, Domitiano acceptus, cunctis timendus^. Sed 
jusserat senatus, causamque periculosius erat 
detrectare quam suscipere. Egit igitur Plinius pru- 
denter, non tamen sine quadam libertate. Egit 
cum Senecione, jam tum Gaesari inviso, amboque 

* Pan. 95. 

2 Nam in Agricola Taciii (cap. 45) legimus Agricolam (mortuum 
sextili mense anni 93) vidisse jam reum Bsebium Massara ; Plinius 
autem in tribunatu (quo excessit 9 dec. 92) se nullam causam 
egisse dixit. Igitur initio anni 93 necesse est Baebii Massae causam 
assignare, quae, in longum producta, non ante ultimos ejusdem 
anni menses judicata est. 

3 Cf. Juvenalem 1, 35 

. . . Quem Massa timet, quem munere palpat 
Carus... 

Cf . quoque scol. Juvenal. « Massa morio fuisse dicitur, et Carus 

nanus hi omnes Neronis fuerunt liberti... sed et nequissimi 

delatores. — Cf. etiam Sid. Apoll. {Ep. V, 7). - Tacitum {Hist. 
IV, 50- ilgrric. 45). 

summa concordia, ut ait, injunctam sibi accu§$t- 
tionam. exsecuti sunt*; queBsitum est. an . danda 
esset inquisitio : data est*; atqueinsuper seMtus 
censuit, Massa damnato, ut bona eju^ publico cu^- 
todirentur^. Hajc fuit Baebii Massse causa, cujus 
eventus omnes libertatis et probitatis amicos tum 
paulisper erexit, Gaesaris autem odia ac suspicio- 
nes erga bonos exacuit. Hoc con^tanti^ Plinii tri- 
buatur, quod pro justissima causa verapericula 
adierit; hoc solertisB, quod efFugerit; ceterum ipsp 
sibi de utraque satis est gratulatus *. Paulp 
post, Trajano imperante, menjorare eum juvab^aj; 
quanta discrimina pro Ba^ticis olim subisset ; vel, 
in epistola Quadrato suo scripta, referebat Thrar 
seam « praecipere solitum suscipiendas esse cau- 
sas aut amicorum , aut destitutas, aut ad exemr 
plum pertinentes », causamque Baebii Massaeinter 
hujusmodi causas jure ponebat. Utcumque se r^s 
habuerit, Plinii civili virtuti haud male cessit; 
accurate enim abstinuit, quominu^ triumpho , suo 
abuti videretur; Senecio autem exsuUans, suique 
impotens, Massam vel ultra judicium exagitare 
gestiebat; quem Plinius,. quoad poterat, a propo- 
sito deterrebat, secutus est tamen, sed ita ut pri- 
mas partes Senecioni relinqueret, et Massa aiaari- 



* i>. vn, 33. 

2 Ep. VI, 29. 

3 Ep. VII, 33. 

^ Ep. III, 4. « Cum recordarer quanta pro iisdeni .Ba3tici& priore 
advocatione pericula subiiasem. » — Vide etiam Ep. VII, 33. Cor- 
nelio Tacito. 

2 

tudinem Senecionis, non Plinii, incusaret*. Mox 
enim Senecio a Metio Garo delatus, quia vitam 
Helvidii scripserat Thraseamque sanctissimum 
vimm nominarat; moxque capite damnatus; mox 
%l interfecti Helvidius Priscus junior, et Junius 
Arulenus Rusticus ; tum in exsilium missi 
M. Junius Mauricus, Rustici frater, tum Fannia, 
Prisci socrus, tum Arria, ejusdem mater, tum 
Gratilla^; tum ovantes in senatu Garus, et Messa- 
linus, et Aquilius Regulus.Illorum nobilissimorum 
virorum (non de delatoribus loquor) feminarum- 
que familiaritate Plinius fruebatur , illorumque 
morte aut exsiliis altissime moeruit. Nec inter- 
dum Domitiani furor ijessabat : in eodem exse- 
crabili anno (93) pulsi Roma philosophiae magistri, 
inter quos Dio Ghrysostomos, Epictetes, ut aiunt, 
et ille, quem in Syria quondam Plinius noverat, 
cum militaret, Artemidorus. Hunc ausus est, etsi 
praetor erat, in suburbano visere, eique pecuniam 
ac viaticum dare^; neque ideo tyranni invidiam 
excitavit, qui aut ignoravit, aut ignovit. 

Non solam Baebii Massa3 causam Plinius egit, 
sub Domitiani principatu. Aliae fuerunt, quas sus- 



^ HsBC omnia in ep. VU, 33, ex ordine narrantur. Plinius dicit se 
Senecioni subvenisse, ut, si qua ex hoc invidia foret) non Senecionis 
tantum esset. Senecionem tamen tota invidia oppressit, ut ex 
eventu patet. 

2 Ep. ni, 14. —Cf. Sueton. Vita Domit, (cap. 10). 

3 Ep, ni, 11. « Fui apud illum in suburbano, et quo notabilius, 
hoc est periculosius, esset, fui preetor. Pecuniam ipsam, qua tunc 
illi ampliore opus erat, ut aes alienum exsolveret contractum ex 
pulcherrimis causis, mussantibus magnis et locupletibus amicis/ 
mutuatus ipse gratuitam dedi. » 

cepit, sed quae minus gloriae ei, et forte minus peri- 
culi attulerunt. Sic Voconio Rufo narrat se, cum 
apud centumviros adforet Arrionillae, Timonis 
uxori, rogatu illius AruleniRusticicujus miserri- 
mam mortem supra memoravi, ausum fuisse ali- 
quani Mettii Modesti, qui tum a Caesare relegaba- 
tur, sententiam expromere, et ideo capitaliter fuisse 
a Regulo lacessitum*. Alias cumSatrio Rufo, op- 
timo viro, contra eumdem Regulum in centumvi- 
rali judicio se egisse dicit *. M. Aquilium Regulum 
scilicet plerumque adversarium habebat, cujus 
figuram tam vere lepideque in quadam epistola 
expressit : homo erat disertissimus, lingua prae- 
potens, qui sub Nerone optimos cives accusaverat, 
sub Domitiano quoque Crassum et Gamerinum et 
tantum non Plinium perdiderat, locuples, factiosus, 
a multis curatus, a pluribus reformidatus : idem 
sub Nerva timidus et humilis et abjectissimus, et 
valde cupiens sibi Plinium reconciliari ; denique 
avffxaOaymg, ut ait Pliuius, et qui, ut malis prin- 
cipibus acceptus fuisset, ita a bonis impunitus eva- 
deret. Quantum distat ille a nostro Plinio tam can- 
dido, tam officioso, tamque prono in quaecumque 
honesta ac bona erant ! Salva igitur dignitate, sal- 
vaque securitate Plinius pessima ha^c temporatran- 
sivit ; nil fecit, nilque dixit, propter quod, Nerva 



* Omnia haec fuse et lepide in epistola (I, 5) exponuntur. « Nec 
famam meam aliquo responso, utili fortassOf inhonesto tamen, 
Iseseram, nec me laqueis tam invidiossB interrogationis involve' 
ram. » 

^Jbid. 



..V * 

aut Trajano imperaritibus erubescere debuit. fiiit 
et erga amicos fidelis, et erga principem non ingra- 
tus. Profitetur se substitisse, et, cum videret qua3 
ad honores compendia paterent, longius iter ma- 
luisse*; voluissemus modo illud iter etiam longius 
fuisse, Pliniumque minus felicem. In eodem tem^ 
pore Tacitus, qui praetor fuerat anno 88, nuUum 
intra hos novem annos magistratum inierat ; in 
silentio et in secessu vivebat : satisque erat, utin 
tali sajculo, vivere. 

Occiso Domitiano, bonorum civium ut actui, sic 
eloquentiae, apertus campus patebat. Tum demum 
libere loqui Plinio datum est. Magnampulchram- 
que materiam insectandi nocentes, miseros vindi- 
,candi, se proferendi * invenit. « Porro inter multa 
scelera multorum , nuUum atrocius videbatur^ 
quam:quod in senatu senator senatori, praetorius 
consulari, reo judex manus intulisset. » De Helvi- 
dio Prisco loquitur^, quem, anno 93, Publicius 
Gertus accusaverat, in media curia arripuerat, et 
in carcerem duxerat*. Hunc Gertum Plinius ausus 
-est, anno 97, in medio senatu accusare, tanquam 
immanissimi sceleris reum. Neque res facillime 
se Jiabuit ; nam Gertus erat pra^fectus aerarii Sa- 
turni, consuldesignatus, magnis amicitiisinnixus; 
et.tum jam prima recuperatoe libertatis gaudia 

1 Fuit tameh pryefectus yerarii militaris, anno 95. 

2 Ep. IX, 13. 

3 De filio agitur illius quem Vespasianus interfecit et Seneclo 
laudavit. Uxorerat ei Anteia, Arria noverca, Fannia mater novercae. 

^ Tristissimc dc hoc Tacitus in Vita Affricolas, 45: « Mox Bostr» 
duxere Helvidium in carcerem manus. » 

deferbuerant , expleverantque plerique odia diu 
latentia; pace ac securitate, non novis criminibus 
tunc opus erat. Undique enini Plinio reclamari : 
« Salvi simus, qui supersumus. » Plinius tamen, 
ut ait, imperturbatus, interritus pergit, quamvis 
contra paene omnium sententiam eat, consulum, 
Fabricii Veientonis, Fabii Posthumii, Vectii Pro- 
culi (uxoris vitrici), Satrii Rufi ipsius, quocum 
saBpius pro libertate et pro justitia quondam egerat; 
soli Avidius Quietus, et Cornutus Tertullus, quem 
arcta et carissima familiaritate fovebat, cprapro- 
bant. Denique tamen vicit Plinii sententia : « tanta 
conversio vel negotii dignitatem, vel proventum 
orationis, vel actoris constantiam consecuta est. » 
Non damnatus Gertus (nam relationem de eo Gae- 
sar ad senatum non remisit), sed notatus, consu- 
latuque destinato destitutus est. Verba quibus 
peroraverat Plinius ipse nobis servavit : « Reddat 
praemium sub optimo principe, quod a pessimo 
accepit ! » Haec fuit quoque « ad exemplum perti- 
nens » causa *, et qua semper maxime Plinius 
superbierit ; orationem retractavit eique formam 
libellorum dedit, quibus inscripsit : De Ultione 
Helvidii. 

Illam unicam, ut opinor, aut saltem solam nobi- 
lem causam egit Plinius sub Nervae principatu. 
Paulo post enim pra^fectus aerarii Saturni factus 

* Certus, paulo post, decessit. Hanc quoque mortem Plinius, 
sni nunquam oblitus, ad exemplum referebat. « Audivi referentes 
lianc isoaginem m^uti ^jus, hanc oculis oberrasse, tanquam vide- 
rent me sibi cum ferro imminere, Verane haec, affirmare non au- 
sim; interest tamen exempli ut vera videantur. » (Ep, IX, 43). 

est, anno 98, omnibusque advocationibns, qtiibus 
alioquin nunquam promiscue erat functus, renun- 
tiavit, ut toto animo delegato sibi officio vacaret *. 
Renuntiavit quidem, non tamen ultra annum 99 
se omnino excusare potuit. Tum enim Afri Plinium 
patronum optaverunt contra Marium Priscum pro- 
iconsulem repetundarum reum, et, quod immanius 
erat, capitalis rei arcessitum, scilicet qui ob inno- 
centes condemnandos, interficiendos etiam, pecu- 
nias accepisset. Petiit veniam hujus muneris 
Plinius et impetravit. Senatus tamen, quamvis 
excusatione recepta, Plinii et Taciti nomina in 
urnam conjecit, eosque ad accusandum Priscum 
designavit; nec jam tam grave amplumque munus 
detrectaverunt, annuente Trajano. 

Rem ex ordine Plinius narravit *. Primum quae- 
situm est an Prisco judices, ut rogabat (nam judi- 
cium senatus reus reformidabat), a praetore dandi 
essent. Tacitus ac Plinius magna vi censuerunt 
causam a senatu retinendam esse, pro immanitate 
scelerum de quibus Priscus postulabatur. Fronto 
Gatius contra, « vir movendarum lacrimarum peri- 
tissimus, » est deprecatus ne quid ultra repetun- 
darum legem quaereretur ; tandem in Julii Ferocis, 
consulis designati, sententiam senatus ivit, causae- 
que divisionem statuit : quod ad repetundas pecu- 

^ Ep, ad Traj. 3 (secundum Keil)'. « Utprimum me, domine, in- 
dulgentia vestra (id est Nervaa ac Trajani) promovit ad praefecturam 
serarii Saturni... » Collega illi TertuUus fuit, coUega et in consulatu 
(100), quem gessit cum praefectura. Praefecturam enim adhuc anno 
401 exercebat, ut patet ex epist. UI, 6. 

^ Ev. II, 11. 

nias spectabat, judicibus reliquit ; quod ad inno- 
centes damnatos interfectosque argenti pretio, sibi 
retinuit. Paulo post Priscus a judicibus de pecu- 
latu damnatus ; sed aliquot menses fuere ante- 
quam in senatu capitalis causa ageretur ; nam ex 
provincia multi testes arcessiti, pluresque etiam 
adesse jussi, ut in scelere Prisci consortes. Venit 
tandem illa dies qua) dicta fuerat : senatus celeber- 
rimus, et cujus ipse conspectus fuerit augustissi- 
mus ; princeps Trajanus (erat enim consul*) prae- 
sidebat ; neque minus diebus tribus opus fuit, ut 
res conficeretur. « Quam antiquam, quam consu- 
lare, quod triduum totum senatus sub exemplo 
tui sedit, cum interea nihil praeter consulem age- 
res ! » Sic in Panegyrico * Plinius Trajanum lau- 
dat, quod quemque dicendi, interrogandi, et dfs* 
sentiendi compotem fecerit. Pauca Plinius de Taciti 
oratione, qui « eloquentissime respondit, et, quod 
eximium orationi ejus inest, onpwf. » Plura de 
se, de metu dicendi in illo coetu, praesente Cae- 
sare, denique de sua oratione quam habuit, non 
minore, ut ait, audientium assensu, quam soUici- 
tudine sua. « Dixi horis paene quinque (nam duo- 
« decim clepshydris, quas spatiosissimas accepe- 
« ram, sunt additae quatuor) : adeo illa ipsa, quas 
« dura et adversa dicturo videbantur, secundst 
« dicenti fueriint! Gaesar quidem mihi tantum 



* Id est, initio anni 100 (mense januario). De tertio Trajani cdn- 
sulatu agitur. Cf., apud Mommsen, fastos consularcs sub Nervae ac 
Trajani principatu (Op. cit.). • 

2 Pan. 76. 



a sttidittin, taBtam etiam curam (nimium est enim 
« dicere sollicitudinem) praestitit, at libertum meum 
« postme stantem saepius admoneret, voci lateri- 
« que consulerem, cum me vehementius putaret 
cintendi, quam gracilitas mea perpeti posset ^ » 
Pro Mario Prisco dixerunt Glaudius Marcellinus, 
Catius Fronto, et, quod gravius erat majorisque 
momenti, Salvius Liberalis, « vir subtilis, dispo- 
fijitus, acer, disertus, qui in illa causa omnes artes 
suas protulit. » Attamen in Gornuti Tertulli sen- 
tentiam plerique senatores iverunt ; Priscus sep- 
tingenta millia , quse acceperat , aerario intulit , 
illiqae Urbe et Italia interdictum; praeterea senatus 
arbitratus est Plinium et Tacitum injuncta advo- 
catione dilig^nter fortiterque esse functos. Vicerat 
Plinius : duriorem tamen poenam, credo equidem, 
Prisoo petierat, ut ex Juvenali conjicio, qui inane 
fuisse hoc judicium declarat : 

Hic damnatns inani 
Judieio, (quid enim salvis infamia nummis ?) 
Exsul ab octava Marius bibit et fruitur Dis 
Iratis : at tu; victrix provincia, plbras'. 

Actum est postea in Firminum, Prisci legatum, 
qui non ex ordine fuit submotus, ut TertuUus cen- 
suerat, sed tantum in sortitione provinciarum 
omissus : ex quo clarius etiam apparet reos non 
poena ab accusantibus postulata fuisse afTectos ^. 

« Ep. II 4i. 

« Sat. I, 5. 

' Plinius tameo, ut homo qui optima semper, quaeque ad ipsum 
peHinebant, existimaret. contentissimum se senatus sententia fuisse 
professus est. 

Ceterum in hac Firmini causa Plinium constat 
non dixisse. 

Eodem anno quo Marius Priscus fuit damnatus, 
Plinius illustrem illum Panegyricum habuit, quem 
unicum e ceteris ejus oratoriis operibus retinui- 
musj etde quo plura infra dicam. Hic temporis 
tantum ac loci ratio est habenda. Optimis argunien- 
tis confirmavit Th. Mommsen Plinium fuisse cum 
Gornuto Tertullo consulem designatum anno. 100 
nona die mensis januarii, ut mos erat. Haec desi- 
gnatio semper in curia fiebat ; nam princeps, ut 
antiqusB libertatis species servaretur, commenda- 
bat modo candidatos suos, iisque sufTragationem 
dabat; senatus autem, tanquam sui judicii compos 
fuisset, eosdem designabat ; in illa die novi con- 
sules (de designatis loquor) principem laudare 
solebant, senatumque rogare ut novi honores ei 
decemerentur. Plinius contra, quamvis consul 
designatus, tacuit, ut vel speciem adulationis effu- 
geret ; aut saltem (non enim is erat qui omnino in 
tali tempore taceret) apertissime exposuit , cur 
novos honores principi decernendos esse non cen- 
seret, ne ' Optimus ille Maximus cum pessimis 
Gaesaribus, qui avidissime istos honores exspecta- 
bant, comparari posset : exquisitum quidem atque 
inauditum adulationis genus ! Non igitur ad illam 
diem Panegyricus (utplures fecerunt) referri debet, 
neque ad renuntiationis tempus, quae paulo post 
designationem in campo flebat, cum comitiorum 
falso apparatu, voce consulis, qui tunc Trajanus 
erat, ciim Plinius ac Tertullus fuernnt renniitiati. 

Iftiit magistratum Plinius solum circa decimam 
septembris diem, neque amplius duobus mensibus 
retinuit. Tum demum (10 sept. anni 100) Panegy- 
ricum in curia habuit*; mos enim erat consuli 
ineunti gratias principi agere : at Plinius non intra 
pauca verba modo se continuit, sed ex ordine prin- 
cipis virtutes ad coelum extulit, non tamen illa copia 
et abundantia quas nunc in libro nobis mirari da- 
tur : nam retractavit materiam, cum scripsit, eam- 
demque spatiosius et uberius volumine est am- 
plexus, adeo ut triduo legerit amicis. Quas fuerit 
illa quam in senatu habuerit (utrum coram prin- 
cipe an absente, dubium est) nescimus. Plinma 
quidem se ad rationem et loci et temporis ex more 
fnisse profitetur : utinam sic fecerit ! 

Gum Plinius consulatu exiit, non ideo praefectu- 
ram serarii Saturni deposuit, quam anno 98 iaierat. 
In autumno anni 101, cum in Tu«cos paulisper 
(Bxcucurrisset, accepto commeatu^, legati provinciae 
Bseticae, questuri de proconsulatu Gsecilii Glassici, 
kdvocatum a senatu petierunt. Factum est senatus- 
consultum perquam honorificum, « ut Plinius da- 
retur provincialibus patronus, si ab ipso illum 
impetrassent; » Plinius tandem precibus Baeticorum 
victus, senatusque benevolentia, annuit illudque 
verbum, quod praeclarissimum judicat, fecit : « De- 
sino, Patres Gonscripti, putare me justas excusa- 
tiones attulisse. » Gausa erat facilior ac tutior illa 



t Ep, m, 18. 

* Cf. Ep. III, 4; cf. etiaru Epist, ad Traj. 8 (secundum Keil), in 
qua commeatum sibi a principe postulat. 

quam pro iisdem Baeticis contra Massam suscepe 
rat, vel illa quam nuper pro Afris contra Marium 
Priscum*. Decesserat enim Classicus voluntaria 
morte, ideoque gravissima crimina confirmarat : 
in socios ministrosque Glassici tota actio impende- 
bat. Cum Plinio Lucceius Albinus BsBticis aderat, 
vir in dicendo copiosus, ornatus, et quem Plinius 
ardentissime amabat. Ingens et varietate plena 
causa erat, quae multa crimina numerosumque 
reorum agmen complecteretur. Plinius modo accu- 
sator, modo patronus, sive de Classici ministris 
et sociis, sive de ipsa uxore filiaque ageretur, adeo 
magnam eloquentiae impensam * contra validissi- 
mos oratores et in primis Salvium Liberalem 
fecit, ut ejus industriam, fidem, constantiamque 
senatus plenissimo testimonio comprobaverit ^. 

Usque ad hanc diem in illis capitalibus causis» 
quaB de peculatu aut de vi coram senatu agebantur, 
semper provincialibus contra proconsules Plinius 
adfuerat : mox ( anno 103 vel 104, ut putat Mom- 
msen *) Julium Bassum proconsulem contra 
Bithynos defendit. Bassus erat homo clara gente 
qui multa sub Vespasiano ac Domitiano pericula 
inierat; ceterumvir « incustoditus nimis et incau- 



^ Ad exemplum tamen pertinentem eam nominat. Ep. VI, 29, 

' In epist. IX, 4. Plinius Macrino suo orationem mittit, quam 
veretur ne immodica putetur, et saepe incipere, ssepe desinere vi- 
deatur. Gesnerius hanc esse in Classicum orationem credit, nec 
forsitan immerito. 

3 Hsec omnia in epist. III, 9 ex ordine narrantur. 

* Massonus anno lOi causam Juli Bassi refert ( Vita Plinii minoris, 
Amsterdam 1709). 

tas, minime malus,» ut ait Prinilis. QuemBithyiii, 
aut potius quidam ex Bithynis, furto ac peculatu 
insimulabant, ut qui aliqua munusotila ex pro- 
vincialibus accepisset. Hanc quidem culpam Pli* 
fflus neque negare poterat , cum Bassus ipse 
libenter confiteretur, neque excusare audebat, 
cum id lege expresse vetaretur; in tali difficultate 
placuit medium quiddam tenere, seque teniiisse 
speravit. Priore die egit horis tribus et dimidia, 
posteriore et 'sesquihora, invenitque « ita erectos 
animos senalius, ita recentes, ut priore actione 
incitati magis quam satiati viderentur *. » A4erat 
Basso et Lucceius Albinus, cum quo Plinius nuper 
Glassicum accusaverat. Bene cessit Basso, non 
tamen omnino quomodo Plinius voluisset : Bas- 
sus enim in senatu mansit, salva dignitate, at 
judices eidati sunt-actaque ejus rescissa, permis- 
snmque a senatu jus omnibus de quibus iile aii- 
quid constituisset ex integro agendi, duntaxatper 
biennium ^. Eumdem Bassum Mommsen putat 
fuisse anno 105' consulem, id est paulo post illam 
accusationem 3. Errat videlicet; nam parum verisi- 
mile est Bassum, qui indulgentia tantum absolutus 
fuerat (legem enim aperte violaverat), Bassum 
cujus acta fuerant rescissa, Bassum denique qui 
jam consul fuerat antequam proconsul fieret apud 
Blthynos, cuique erat tum o: moesta et squalida 






1 Ep, IV, 9 

^ Ep. ad Traj. 56, 57 (secundum Keil). 

3 Mommsen (op. cit.), p. 16. 

senectiis 9, fasces anno 105 occupasse. De altero 
qaodam Basso agitur. 

Gontra Bithynos quoque Plinius Rufum Vare-r 
num proconsulem defendit anno 105 vel 106*, 
quem * nuper ^ adversus Bassum advocatujn et 
petierant et acceperant. Inquisitionem Bithyni 
postulabant; tum Varenus rogavit ut sibi quoque 
defensionis causa testes evocare liceret. Dixit Pli- 
nius pro Vareno, senatusque censuit et accusato^ 
ribus et reo quae peterent tribuenda esse : at, 
cum Bithyni senatusconsultum criminarentur^ 
princeps ad senatum remisit : iterumque eadem 
sententia valuit. Tandem, cum, post longum 
intervallum, res in senatu dijudicaretur, Bithyni 
accRsationem, ut temere inchoatam, omiserunt; 
retinuere tamen quidam Magnus et aliqaot senato- 
res; Pliniusque se in tali die tacuisse valde glor 
riatur, quia non jam reus Varenus, neque advo- 
cato egens videbatur. < Non minus interdum 
oratorium est tacere, quam dicere ^. » Causam ad 
se Trajanus accivit, defendente Polyeno, accur 
sante Magno, atque eo modo censuit : « Neutra 
pars de mora queretur. Erit enim mihi curae 
explorare provinciae voluntatem. d Finem actionis 
Plinius nobis nunquam indicavit. Sane effugerat 
Varenus. 

Circaeumdem annum (105 vel 106)> si Mommsen 



* Secondum Th. Mommseiu Massonus autem banc causam amio 
102addicit. 
' « Breye tempus a Julio Basso. » Ep. V, 20. 
» £p. vil, 6. — Confer quoque Y, 20.— VI, 5, 13, a^-.— .Vft 10. 

credimus, qui Plinii epistolarum librostemporum 
ordine collatos fuisse sestimat, Plinius dixit apud 
centumviros pro Atta Viriola, femina splendide 
nata, viro praetorio nupta, quam exheredaverat 
octogenarius pater, novercae amore captus. Sede- 
bant judices centum et octoginta (tot enim quatuor 
consiliis conscribebantur) ; numerosa subsellia; 
densissima circumstantium corona; « magna ex- 
spectatio patrum, ait Plinius subridicule, magna 
filiarum, magna novercarum ! » Quae fuerit oratoris 
eloquentia, quae copia, quae varietas, quae subtili- 
tas, quae indignatio, quis dolor,orator ipse abunde 
nos docuit. « In summa solent qnidam ex contu- 
bernalibus nostris existimare hanc orationem 
(iterum dicam) praecipuam, ut inter meas, ^wtkp 
KTflffiffcivToc esse. » Hoc tam«n Plinii modestiae tribua- 
mus, quod ut intermeas dixerit^ 

Hae sunt, quas egit Plinius, graves magnaeque 
causae ; multas vero alias egit, e quibus aliquot 
nobis memorare licet. Dixit pro Firmanis, nescio 
utrum in tribunali an in senatu, cum esset curator 
alvei Tiberis, multisque officiis distringeretur*, 
(id est anno 105 vel 106). Dixit pro Vectio Prisco^ 
in arena sua, ut ait, hoc est apud centumviros; 
quamvis enim multas pulchrasque causas in senatu 
egerit, semper centumvirale tribunal potius habuit, 

* ^p. VI, 23. — Cf. Sidonium Apollinarem : « C. Plinius pro 
Atta Viriola plus gloriae de centumvirali suggestu domum retulit, 
quam oum M. Ulpio, incomparabili principi, comparabilem Pane- 
gyricum dixit (Ep. VHI, 10). 

2 Ep. VI, 18. 

» Ep, VI, 12, anno 105 vel 106. 

ubi magis profecto pinguis et florida eloquentia 
probabatur, et unde nuper cum Atta Viriola mul- 
tam gloriam retulerat^ Dixit quoque pro Glario, 
quem minime novimus*. Dixit pro Corellia contra 
Gaecilium Strabonem, consulem designatum ', 
cujus amicitiam colebat. Dixit et in capitali qua- 
dam causa pro falsi ac veneficii reis contra Julium 
Africanum *. Orationem quoque habuerat, in qua 
patriam (id est Novocomensem ) ornaverat et 
amplificaverat , pariterque et defensioni ejus et 
gloriae servierat*. Denique, ne ullam omittam, 
apud municipes in decurionum curia orationem 
fecerat (tum erat princeps Domitianus), cum bi- 
bliothecam patriae sua& dicaverat, et annuos sump- 
tus in alimenta ingenuorum poUicitus erat ^. 

Magnam igitur in dicendo gloriam Plinius con- 
secutus est, atque eximios triumphos, qui suo 
laudum amori valde lenocinarentur, retulit. Nar- 
rat sajpe subsellia, cum diceret, adeo audientibus 
plena fuisse, ut multitudo circum judices ipsos 



* In epist. n, 14 acerrime tamen in centumvirales causas inyehi- 
tur, a parvas et exiles, » ubi a raro incidit vel personarum clari-' 
tate vel negotii magnitudine insignis ; » ubi « perpauci cum quibus 
javet dicere, i» multi adolescentuli, clamosi, procaces, temerarii. 
« Itaque sumus solito rariores, quod initium est desinendi. » Qui 
toties clamoribus adstantium superbierat, irridet plausus quos in 
basilica audire licet : « scito eum pessime dicere, qui laudabitur 
maxime. » Causam sane perdiderat, cum tanta amaritudine scri- 
beret; neque» utapparet, ia basilicam ire desivit. 

a Ep, IX, 28. 

'^ Ep. IV, 17. 

4 Ep. VII, 6. 

3 Ep. II, 5, 

« Ep. If 8. 

staret, plerique vix audira, nihil vider^ cogereji- 
tur; vel ipsi adeundi locum, nisi a tribunali, 
nisi per ipsos judices, non fuisse, tanta stipf^tione 
cetera tenebantur ! vel quemdam ornatissimum 
adolescentem, scissis tunicis, ut in frequentia 
solet fieri, sola velatum toga perstitisse et quidem 
horis septem ! * vel frequenter evenisse ut centum- 
viri omnes repente qua.si victi coactique consurr 
rexerint, landaverintque orantem^! Haec omnia 
litteris renascentibus referebat, at revera ipse 
supra modum gloriabatur, summaque ope eni- 
tebatur, ut suam famam aleret atque amplificaret. 
Non enim illa gloria contentus, quae dicenti in 
ipso actionis tempore contingit, stabiliorem et 
quasi-duplicem ac triplicem gustare voluit. Scilir 
cet ea, quae semeL in curia, vel apud centumviros 
vel apud judices verba fecerat, iteram coram amicis 
recitabat. Fuit, si non primus, saltem unus inter 
eos qui primum Romse orationes suas in publicis 
recitationibus prodiderunt. Neque ea consuetudo, 
quam Gra^ci Romam attulerant, sine nonnullorum 
reprehensione increbuit , qui periculosum, vel 
otiosum et inutile judicabant iterum dicere, quod 
semel diotum fuisset. Plinius contra se novi moris 
defensorem acerrime constituerat, quia multum 
id proferre ad emendandum stylum putabat. In 
epistola quam Geleri suo mittit, plane explicat 
quomodo hisrecitationibus utatur. « Primum quae 



1 Ep, IV, 16. 
3 Ep, IX, 23. 

scripsi mecum ipse pertracto ; deinde duobus aut 
tribus lego, mox aliis trado annotanda, notasque 
eorum, si dubito, cum uno aut rursus aut altero 
pensito; novissime pluribus recito, ac, si quid 
mihi credis, tunc acerrime emendo. Optime autem 
reverentia, pudor, metus judicant... In numero 
est quoddam magnum collatumque consilium; 
quibusque singulis judicii parum, omnibus pluri- 
mum*. T> Ad hoc opinionem Pomponii Secundi, 
tragoediarum scriptoris, aflfert, qui « si quid forte 
familiarior amicus tollendum, ipse retinendum 
arbitrabatur, dicere solebat : Provoco ad popu- 
lum. ^ Plinius non ad popnlumprovocabat, sed ad 
certos electosque amicos. Recte an secus, non est 
hic locus dijudicandi. 

Sic Plinius plerasque orationes, quas habuit, 
aut amicis adnotandas misit*, aut coram iis reci- 
tavit', omnes aut pa^ne omnes retractavit; simul 
easdem, quoad conjici potest, adeo adornavit et 
amplificavit, ut, etiam si in manus nostras scriptaB 
venissent, Plinium non tam oratorem quam scrip- 
torem haberemus. Testis ille, de quo mox loquar, 
Panegyricus ; testes illi de ultione Helvidii 
libelli, quos minime reor similes fuisse orationi 
quam in Publicium Gertum habuerat. Ipse fatetur 

se aegre quasdam actiunculas, cum rusticaretur in 

* 

1 Ep. Vn, 17. 

•^ Cf. Ep. Vni, 3 — IX, 4 — IV, 9. Ursomitlil orationem pro Basso 
plcnam onustamque ; — 1, 8. Pompeio Saturnino aliam emendandam 
mittit, quam apud municipes de bibliotheca habuit ; — IX, 28, ora- 
tionem pro Clario mittit uberiorem, quam cum dicta fuit. 

3 De recitatione orationum cf. V, 13, — VH, 17 — UI, 18— IV, 5. 

3 

Tuscis, retractasse : < Quod post intercapedinem 
temporis etfrigidum etacerbumest* .»Sedplerum- 
que gloriae amore incitabatur, gestiebatque « homi- 
num volitare per ora.» Hanc sui posteriorisque tem- 
poris laudem semper accuratissime quaesivit. Jam, 
Domitiano vivente, primum opus, orationem scili- 
cet, ediderat*; usque ad mortem, per intervalla 
callide disposita suas orationes jamdiu habitas 
retractavit, et edidit, ut quasi duplici fama fruere- 
tur. Sic Titinio Gapitoni, quasi illius temporis 
Maecenati, scribebat : « Egi magnas et graves cau- 
sas. Has destino retractare, ne tantus ille labor 
meus, nisi hoc quod reliquum est studii addidero, 
mecum pariter intercidat. Nam si rationem poste- 
ritatis habeas, quidquid non est peractum, pro 
non inchoato est^. » Quis fuisset animi angor et 
moestitia, si f nturum providisset, scivissetque sola 
nomina orationum, quas pro Atta Viriola vel con- 
tra Massam Gertumque aut Priscum habuerat, ad 
nostras aures traditum iri ! 

At saltem, dum vixit, fama illa, cui tam sedulo 
consuluerat, omnino est potitus. In epistolis enim 
Plinium nobis spectare datur oratorem praeclaris- 
simum, ad quem audiendum semper confluebat 
ingens multitudo, quique auctoritate sua parcius 
utebatur, neque quaslibet causas suscipiebat, sed 
saepe veniam advocandi petebat; denique , quem 
juvenes stipabantur, et, quod cordi dulcissimum 

1 Ep, IX, 45. 
« Ep. I, 2. 
8 Ep, V, 8. 

erat, imitabantur. « Neque enim cuiquam tam cla- 
rum statim ingenium est ut possit emergere, nisi 
illi materia, occasio, fautor etiam commendatorque 
contingat*. » Sic Gremutium Rusonem nobilem 
adolescentem sibi conjungit, ut eum foro ostendat, 
famaeque assignet. Sic diem laetam profitetur, can- 
didissimoque lapillo notandam : nempe, cumjudex 
sederet, vidit et audiit Fuscum Salinatorem et 
Numidium Quadratum, egregios juvenes, qui ex 
diverso agebant, enitentes ut Plinium imitarentur; 
Plinium, ut rectorem, ut magistrum intuebantur; 
Plinio aemulabantur; Plinii vestigiis instare stu- 
debant. Geterum subjicere sane supervacaneum 
est « utrique miram probitatem inesse, constan- 
tiam salvam, decorum habitum, os planum, vocem 
virilem, tenacem memoriam, magnum ingenium, 
judicium aequale*. » Nonne omnia hsec in uno 
verbo continentur : Plinium illi juvenes imi- 
tantur^? 

Hoc denique ostendet quantum nomen in illius 
temporis oratoribus Plinius habuerit, quod cum 
Cornelio Tacito, non solum arcta familiaritate, 
sed etiam quodam gloriae consortio conjungebatur. 
Tacitus enim, paulo natu major, jam in dicendo 
gloriam ante adieptus erat, quam Plinius nobilis- 
simas orationes habuerat; jam studiosorum copia 
celebrabatur *, qui ad illum ex ingenii admiratione 

1 Ep. VI, 28. 
» Ep. VI, 11. 

3 Cf. Moy. (These 1876) Qualetn pursonam Plinius inUr studiosos 
sufB xtatis egerit. 
* Ep. IV, 13. 

convenerant; jam laudaverat Verginium Rufum 
(anno 97), ut ait Plinius, eloquentissime*. Gum 
Afrorum causam in Marium Priscum simul susce- 
perunt, tum illorum gloria, quasi inter ambos 
aequata, simul processit; prior tamen Tacitus, at 
Plinius posterior non tam longo intervallo; tum 
amborum nomina iisdem testamentis inscribeban- 
tur; tum Plinius haec Tacito : « Gaudeo quod, si 
quisde studiis sermo, una nominamur; quod de te 
loquentibus statim occurro. » Tum eques quidam 
Romanus, cum in circo prope Tacitum sederet, 
ejusque varios et eruditos sermones audiisset, in- 
terrogabat : « Tacitus es, an Plinius ? » — Hoc 
Plinii facundiam posteritati maxime commendat. 
Sed de Panegyrico, id est de sola oratione, quae 
ad nos ex tam multis Plinianae eloquentiae monu- 
mentis pervenit, pauca mihi dicenda sunt. 

^ Ep, II, 1. 



II 



DE PANEGYRICO QUEM PLINIUS DIXIT TRAJANO * 



Non est locus altius repetendi quomodo Romani 
in omni tempore, vel cum, regibus expulsis, civi- 
lem rerum statum haberent, laudationibus et pane- 
gyricis (qualicumque nomine sit res appellanda) 
usi fuerint, quibus non communem patriam, sicut 
Graeci, sed virum nominatim extollerent. IUa enim 
parum sunt pertinentia ad orationem quam Pli- 
nius mense septembri anni 100 in curia habuit. 
Unum tamen hoc animadvertamus, romanum inge- 
nium jam tum ad laudativum genus fuisse pro- 
num, et simul vitia huic generi inhaerentia irrep- 
sisse, scilicet adulationem ac mendacium, quibus 
Gicero hujusmodi scripta referta esse profitetur *. 
Sed tum defuncti, non vivi laudabantur, neque 

* Cf. \V&lsch. Dissertatio de Panegyris veterum. lena, 1721. — 
Thomas. Essai sur les eloges, — Cf . quoque exquisitum de Pane- 
gyrico libeUum, quem noster condiscipulus Rene Grousset, nuper 
litteris praereptus, reliquit ((Euvres posthumes de Rene Grousset, 
Hachette 1886, pp. 205-231). 

5 Brutus, 61, 62. 

mos increbueratpalam, in accurata oratione, civem 
aliquem, vel praeclarissimum, laudibus efferre : 
nisi fortePanegyricos appellare debemus,quas Tul- 
lius pro lege Manilia, vel pro Marcello orationes 
habuit, in quibus Pompeii et Caesaris virtutes 
abunde praedicantur. 

Sub principibus praesertim floruere laudationes ; 
cum enim, libertate amissa, respublica in unius 
potestatem devenit, consenuit paulum illa, quae 
in foro, aut in senatu, aut etiam apud judices 
versabatur eloquentia, demonstrativumque genus 
(quod Graeci sniht^trtxw appellant) ceteris praesti- 
tit. Tunc philosophi in consolationibus mulcebant 
orborum dolorem, mortuosque omni laude cumu- 
labant ; tum rhetorum scholae laudationibtts vel 
vituperationibus strepebant, in quibus adolescen- 
tium industria exercebatur. Si erga mortuos pieta- 
tem pro laudibus quae illis tribuuntur aestimare 
debemus, mira fuit in defunctos observantia Roma 
sub Caesaribus. Sed non desideria solum ex corde 
viventium laudes expromebant; saepius ille, qui 
dabat, petebat, ideoque defunctum inter deos loca- 
bat, ut ipsi vivo aliqua pars illius immortalitatis 
communicaretur. Sic Augustum et Drusum Tibe- 
rius, sic Tiberium Caligula, sic Claudium Pop- 
paeamque . Nero laudasse dicuntur. Quod ad illas 
laudationes attinet, quae Thraseae et Helvidii 
scriptae sunt, praevalebat cupido non solum Thra- 
seam et Helvidium ornandi, sed et illorum virtu- 
tum commemoratione tyrannos lacessendi, bono- 
rumque civium animos erigendi : magni enim ad 

exemplum referebat Priscum a Senecione, Vergi- 
nium Rufum et Agricolam a Tacito laudari. Hujus- 
modi sane fuit libellus quemPlinius noster de vita 
Vestricii Cotti composuit*. 

Sed non satis erat, ut in tali tempore, mortuos 
praedicare, neque contentus eratprinceps,qui prio- 
rem principem ad coelum tulerat, si non et sibi 
eadem gloria frui vivo liceret. Itaque in consuetu* 
dinem venerat, qualiscumque in senatu res agere- 
tur, quoties seu de ampliando numero gladiatorum, 
seude instituendo coUegio fabrorum consulebat\ir, 
omnem orationem in imperatoris laudationem ver- 
tere. t Nihil tam vulgare, ait Plinius, tam parvum 
in senatu agebatur, ut non laudibus principum 
immorarentur, quibuscumque censendi necessitas 
accidisset*. » Quin etiam in arenis et in theatris 
panegyrici sese audientibus ofTerebant. « Ecquis 
jam locus miserae adulationis manebat ignarus, 
cum laudes imperatorum ludis etiam et commis- 
sionibus celebrarentur, saltarenturque, atque in 
omne ludibrium effeminatis vocibus, modis, gesti- 
bus frangerentur ? Sed illud indignum, quod eodem 
tempore in senatu et in scena ab histrione et a 
consule laudabantur '. »> Antequam igitur Plinius 
Panegyricum scripsisset, permulti consules, ne 
dicam omnes, CaBsarem prsesentem vel absentem 
laudaverant, sed non funditus, ut apparet; plerum- 
que censebant, ut aurata vel eburnea statua in 

* Ep. ni, 10. 

» Pan. 54. 

aede poneretur , vel ut nomini Gaesaris aliquis 
mensis dicaretur; sed nemo, credo, antea impera- 
torem accurata oratione laudaverat, nequo virtutes 
ejus singillatim et ex ordine praedicaverat : diffi- 
cile enim fuisset non in suspicionem satirse inci- 
dere, si quis in Domitiani pulchra indole diutius 
commoratus esset. Plinius autem, qui die designa- 
tionis nullum Trajano honorem petierat, prae- 
teritum silentium, cum magistratum inivit, fusis- 
sima laudatione pensavisse videtur, neque se in 
nuda gratiarum actione, ut mos erat, continuit. 

Haec est Panegyrici origo : ne tamen oblivisca- 
mur orationem, quam Plinius consul in senatu 
habuit, non fuisse scriptam ab auctore, neque ullo 
modo nobis notam esse, nisi ex his verbis,quaein 
epistola ad Carium Severum invenimus. « Officium 
consulatus injunxit mihi ut rei publicae nomine 
principi gratias agerem. Quod ego in senatu cum 
ad rationem loci et temporis ex more fecissem... 
etc. * » Quem autem in manu habemus, Panegyri- 
cum Plinius aliquot post menses, cum magistratu 
exisset, id est anno 101, tractavit, non jam in curia 
coramque principe dicendum, sed in auditorio 
recitandum. Satis notum est quomodo Plinii amici 
« non per codicillos, non per libellos, sed si com- 
modum et si valde vacaret admoniti , foedissimis 
insuper tempestatibus », per biduum convene- 
rint , cumque modestia lectoris finem recitationi 
facere voluisset, ut adjiceret tertiam diem exege- 

» Ev, m, 18. 

rint*. Itaque omnem Plinii eloquentiam ex Pane- 
gyrico aestimare, et, quae bona vel mala in hac 
oratione videantur, eadem ceteris Plinii orationi- 
bus inesse putare,non satis justum foret. Quae nos 
maxime in Panegyrico hodie offendunt, nimiam sub- 
tiiitatem, eflfusiorem inverbis cultum, putidam in 
sententiis et in stylo affectationem , si nos in 
senatu Plinium pro Baeticis aut pro Afris agen- 
tem , vel eumdem illum principi Panegyricum 
dicentemaudivissemus,rariora forsitan et tenuiora 
ac multo facilius ferenda invenissemus. Quippe 
est aliud veram causam habere, et linguam pro 
tempore et loco, ut Plinii verba usurpem, audien- 
tibus accommodare, aliud fictam orationem et fri- 
gidam, aut, longo post tempore, vix e cinere redi- 
vivam refotamque benevolis amicis afferre ; neque 
debemus, quidquid in Panegyrico peccatur, id Pli- 
nianae eloquentiae criminari. 

Ne tamen eam omni culpae suspicione liberemus, 
cum sit compertum nihil magis illius temporis 
oratoribus nocuisse quam recitationes. Simplicior 
sane, et pressior fuit Plinius mense septembri 
anni 100, cum in curia Trajanum laudavit, quam 
post aliquot menses, cum Panegyricum recitavit ; 
putidior tamen fuit et pejor, quam si nunquam 
antea recitavisset, neque fuisset aliquando reci- 
taturus. Etenim , sicut ceteri ejusdem aetatis 
scriptores, adeo istis recitationibus allectus est, 
ut summam artem crederet, si placuisset iis quos 

1 Ep. ni, 18. 

vocaverat ; et quae, potissimum illi probabant, ea, 
facilioris gloriae cupidus, diligentisaime excolC' 
bat et sectabatur, non solum in auilitoriis, sed 
et in foro, in judiciis, in raedio senatu. Itaque 
Panegyricum quem recitavit, etsi spatiosior et 
uberior fuit, non tamen omnino dissimilem fuisse 
ab illa gratiarum actione, quam habuit, credimus. 
Quem si attentius recognoscemus, paulo severius 
forte de Plinii eloquentia judicium, non tamen 
omnino falsum inconsultumque faciemus. 

Nec mihi in animo est de Panegyrico plene 
disputare, omnesque ejus partes penitus intros- 
picere ; nimis enim exlra hujus materige terminum 
raperer, qiiae nihil aliud quam Plinii minoris 
eloquentiam amplectitur. Quomodo Trajanum Pli- 
nius laudaverit, versene fuerint an fucatae illsB 
virtutes, quibus principem abunde ornavit, quid 
de principatu ipso novoque rerum ordine senserit, 
denique, quidquid historiam spectat, haudquaquam 
attingam^ Quod ad Plinii mores pertinet, id est 
illam gloriae nimiam cupiditatem, sempiternam 
illam erga principem et seipsum benevolentiam, 
illa omnia lenocinia quibus Plinius semper valde 
placebit idemque paululum legentium animos 
irritabit , de hoc paucissima loquar , ut antea 
dicta, magisque fortasse ad cavillandum, quam ad 
judicandum invitantia. Equidem in Panegyrico 



^ Cf. de hoc J. Dierauer, Beitrasge zu einer hritischen Geschi^ 
chte Trajan's, dans Biidinger (1868) ; et in primis C. de la Berge, 
Essai sur le regnede Trajan (Biblioth. des Hautes ]!)tudes, 32« fas- 
cicule, 1887). 

tantum perspicere conabor, qualis Plinius ora 
tor fuerit,quomodo, ut veteres rhetoricae divisiones 
usurpem, in inventione, in dispositione, in elocu- 
tione praecepta magistrorum ac praesertim Quinti- 
liani fuerit exsecutus, deinde ex quali verborum 
artificio nata sit illa, de qua nunc agitur, eloquen- 
tia. 

In demonstrativo genere, praesertim in panegy- 
rico, haud magnam partem inventioni relinqui 
necesse est : nam propemodum argumentis non 
opus est, cum non voluntates hominum flectere et 
quo velit ducere orator conetur; neque opus est 
multo dolore, quo animi perturbentur, cum tan- 
tum ad audientium voluptatem omnia pertineant. 
In moribus autem sunima diligentia est adhi- 
benda ; neque enim magna res agitur neque capi- 
talis : non est reus quem perdere vel defendere 
debeamus, non judices quos flectere, non senatus 
quemimpellere. Homo tantum ab homine lauda- 
tur; totusque laudantis animus in hoe intendetur, 
ut proprias laudatoque accommodatas laudes inve- 
niat. In primis necesse est parcere mollissimis 
auribus, laudemque solerter in intima audientis 
praicordia insinuare, non intemperanter immodi- 
cam proferre, quae ruborem ori suffundat. In hoc 
tamen Plinius, quanquam multum acumen inge- 
nii haberet, neque de ejus honesto civilique sensu 
dubitare possimus, omnino errasse et peccasse 
videtur. Qiiid dixerit in senatu, nescimus; quae 
vero scripsit dicavitque Trajano, nosque hodie 
legimus , minime congruentia, neque principi 

ferenda judicamus. Qaanquam se vel a specie adu- 
lationis * abhorruisse, neque se ut deo, ut numini 
blanditurum profitetur, quid de illis laudibus 
sentiamus, quibus Trajanus soli iterum atque 
iterum comparatur, atque in hoc tantum mundi 
parente differre dicitur, quod Jupiter coelo, prin- 
ceps terris eadem divina mente vacat * ? Quid, 
cum laudator omnes principis virtutes quasi ab 
ovo celebrat, neque per centum circiter capita 
desinit extollere ? Quid , cum ultima pudoris 
imperatorii munimenta perrumpit , laudatque 
ipsam, qua laudes accipiuntur, verecundiam ? 
€ Vidimus humescentes oculos tuos, demissum- 
que gaudio vultum, tantumque sanguinis in ore, 
quantum in animo pudoris ^ ! » Pravusne fuerit 
adulator Plinius, an candidus, vel etiam candi- 
dior panegyrista ? Quidquid id est, orationem 
magis audientium, quibus recitavit, quam optimi 
principis moribus videtur accommodasse. 

Ne tamen nimia severitate tllud Panegyrici 
vitium sestimemus. In hac perpetua Trajani lau- 
datione, qusenos hodie offendit, parumque illo, qui 
omnium consensu Optimus vocabatur, digna nobis 
videtur, ne immodicam adulandi cupidinem spec- 
temus, sed potius boni civis alacritatem spemque 



» Pan, 1. 

2 Pan. 35, 80 : « Talia esse crediderim quae ipse miindi parens 
temperat nutu, si quando oculo demisit in terras, et facta morta- 
lium inter divina opera numerare dignatus est ; qua nunc parte 
liber solutusque, coelo tantum vacat, postquam te dedit, qui erga 
omne hominum genus vice sua fungeretur. » 

^ Pan. 73. 

in futurum. Rectissime de Panegyrico dixit C. de 
la Berge, hunc non tam Panegyricum esse, quam 
quod nunc appellatur Adresse, ubi principis po- 
testas voluntate votisque subjectorum paululum 
temperatur*. Plinius scilicet non solum Trajanum 
laudibus extollit, sed ostendit simul futuris prin- 
cipibus, quae vitare debeant, ne memoriam eorum 
publicae exsecrationes prosequantur, quae gerere, 
ut laudibus consocientur, quibus Trajanum pos- 
teritas cumulabit ; sic enim senatusconsultum 
interpretatur, qui jubebat gratias principi a consule 
esse agendas : c: Ex utilitate publica placuit, ut, con- 
sulis voce, sub titulo gratiarum agendarum, boni 
principes quse fecerunt recognoscerent, mali quae 
facere deberent-. » Neque in toto opere Trajanum 
ideo laudare videtur, uti Trajanus laudetur, sed 
etiam uti venturi principes sciant quomodo velit 
respublica administrari, favorque popularis con- 
ciliari, immo hercule, ut ipse Trajanus in virtu- 
tibus nunquam desinat perseverare. Quod si hinc 
Panegyricum prospiciemus, minus fastidiosum, 
magisque proposito accommodatum judicabimus. 
Vel cum blanditiis, quibus saepius inficitur, non 
tanquam servi ad obsequium parati opus, sed 
potius civis, patriae suae bonos imperatores optan- 
tis, apparet. 

Jam tum, ut ad rhetoricae verba redeam, et de 
inventione Panegyrici loquar, uberrima materia 
sese ultro offerebat, quam opus erat non argu- 

1 C. do laBergo (op. cit.), 252. 

2 Van. 4; cf. etiam 53. 

meiitis fulcire , cum orator non dubiam causam 
ageret, tantumque animos docere ac permulcere 
vellet, sed ex integro tractare, promiscue sineque 
ullodelectu. In hoc tantum Plinio enitendum erat, 
ut omnes virtutes, quas perfecto principi inesse 
secum fingeret, has Trajano apte transferret et 
accommodaret, et praeterea in omnibus Trajani 
factis dictisque illarum virtutum fructum retege- 
ret, et quasi enuclearet. In hoc praesertim rhe- 
torum atque Quintiliani discipulus nimis forte 
excelluit. 

Scholastici docebant in causis utendum esse 
argumentis extra causam petitis , omninoque ora- 
toris ingenio excogitatis, modo et personae, et loco, 
et tempori congruerent, credibilemque rationem et 
ordinem haberent*. Licebat nempe oratori his 
coloribus reSy non dico negare, sed interpretari, 
veritatem, non dico obruere, sed velare ac fucari. 
Mirum scilicet instrumentum in quaslibet causas 
agendas, atque etiam in mentiendum! Non quidem 
magni pretii erat in Panegyrico uti coloribus, cum 
nuUius rei vita, vel libertas ageretur : itaque Pli- 
nius, vir probissimus, idemque dicendi peritissi- 
mus, eas in oratione adhibere minime dubitavit. 
Oportebat enim, quodcumque fecerat Trajanus, 
quodcumque illi inerat, in laudem vertere : facilli- 
mum quidem erat, cum de victoriis vel de spectatis- 
simis ejus virtutibus loqueretur orator; difficilius 



* De coloribus cf, Quintilianum. Inst. Orat. IV, % 88 sqq. et 
paesim. 

vero, cum sermo esset, non dico de vitiis, neque 
de factis repreliendendis, sed de levioribus rebus, 
et, ut ita dicam, indifferentibus, quae neque lau- 
dem, neque vituperationem ferrent : tum in colo- 
ribus excogitandis omne Plinii ingenium elabora- 
vit. Sic seditionem, qua Nerva fuit obsessus 
captusque, excusat, quia ex illa Trajanus fuerit in 
imperii consortium advocatus. « Si haec sola erat 
ratio, quae te publicae salutis gubernaculis admo- 
veret, prope est ut exclamem tanti f uisse ! Gorrupta 
est disciplina castrorum, ut tu corrector emenda- 
torque contingeres. . .* » Sic mortem ipsam Nervae 
CaBsaris mire quidem ad Trajani laudem convertit; 
immo sibi gratulatur quod Nervam patrem lam 
cito inter immortales dii adsciverint : « Nervam 
dii coelo vindicaverunt, ne quid , post illud divi- 
num et immortale factum, mortale faceret. Deberi 
quippe maximo operi hanc venerationem, ut novis- 
simum esset, auctoremque ejus statim consecran- 
dum*! » Trajanum quoque laudat et propter virtutes 
quas habet, et propter vitia quibus caret. Laudat 
quod venatur, quod horrentibus scopulis gradum 
infert, quod natat, quod remis utitur^, quod illi 
Plotina est uxor (« mariti hoc opus! »)*, quodMar- 
tiana soror^; laudat et quod nullam crudelitatem 
habet®, quod non diu in coena manet (nam est fru- 

* Pan. 6. 
« Id, 10. 
3 Id. 81. 

* Id. 83. 

* Id. 84. 

* Id. 28. 

galitas), quod idem nonnunquam manet (nam est 
humanitas erga convivas), quod non ructaturS 
quod non omne suum videt, bonaque aliena sibi 
non rapit*. Laudat etiam quod illi crines albescunt; 
« nec sine quodam munere deum festinatis senec- 
« tutis insignibus ad augendam majestatem ornata 
« caesaries ^ » ; si de Domitiani canitie vel calvitie 
agendum fuisset, sane dixisset deos in caput impe- 
ratoris stigmata luxurise impressisse; nam in 
utramque partem excogitari potest color. Qua- 
propter saBpissime fit, ut Plinius non modo hoc 
aut illud in Trajano laudet, sed etiam contraria 
interque se pugnantia pariter extollat sub diversis 
coloribus. « Initium laboris mirer an finem*?... 
Gestumne consulatum mireran non receptum^?... 
Nescio pulchriusne sit istud quod, praeeunte nuUo, 
an hoc quod, alio pra)3unte, jurasti^. .. » Utrum- 
que Plinius aeque miratur, duplicemque laudem, 
non unam, ex uno loco expromit. Adeo didicerat 
quamlibet causam probabilibus argumentis defen- 
dere ! 

Alteram e schola consuetudinem duxerat, id est 
uti illis sententiis quas Graeci yvw/Ax; appellabant. 
In Quintiliano legimus : « Est autem haec vox 
« universalis, quae etiam citra complexum causae 
« possit esse laudabilis, interim ad rem tantum 

1 Pan, 49. 

2 Id. 50. 

3 Id. 4. 

4 Id. 14. 

5 Id. 56. 
« Id. 64. 

c Felata, interim ad personam.... Hanc quidem 
« partem enthymematis, quidam initium aut clau- 
« sulam epicherematis dixerunt... Sunt etiam qui 
« decem genera fecerint, sed eo modo, quo fieri 
« vel plura possunt; per interrogationem, per 
<t comparationem , infitiationem , similitudinem , 
« admirationem, et cetera hujus modi; per omnes 
« enim figuras tractari potest...* » Hoc quidem 
sententiarum genus veteres oratores noverant, 
mediocriter tamen usurpaverant, cum illas non 
inconsulte in placendum, sed prudentissime ad 
probandum modo in orationibus ponerent. At cum 
eloquentia in artificiis pra^ceptisque tota se conti- 
nuit, multo crebrior usus fuit illarum 7vwf4«.»v, qui- 
bus scholastici suasorias vel controversias quasi 
luminibus facile adornare solebant : has enim in 
promptu semper habebant, mireque aptas ad 
quamlibet opinionem confirmandam vel refellen- 
dam, ad quemlibet hominem laudandum vel vitu- 
perandum. Sic philosophia, quam TuUius magis- 
tram eloquentiae esse praeceperat, jam non orationi 
quasi animam dabat singularemque gravitatem 
infundebat, sed in pessimos usus adhibebatur, et 
captiosa argumenta praebebat; ex illa quisque plu- 
rimas rationes promebat, aut falsas aut dubias, sed 
quae semper, sub specie vocis generalis, probabiles 
primo adspectu videbantur. 

Pauca exempla e Panegyrico afferam. Traja- 
numne Plinius cupit laudare, quod benignum erga 

« Instit. Orat. Vm, v, 3-5. 

omnes se prsBstat? Hanc 7vwf/.)}v statim adhibet, 
qua laus ampliiicetur : < Facilius est unum amare, 
quam multos*. » Si Trajanus plebem despexisset, 
unumque aut alterum dilexisset, nonne Plinius 
hanc contrariam neque minus probabilem senten- 
tiam attulisset : < Facilius est multos amare quam 
unum? » — Gum de Suburano loquitur, quem 
Trajanus praetorii praefectum dimiserat, si non in 
exsilium, saltem in longinquum recessum, Caesa- 
rem nobis fingit stantem in littore, mariaque amico 
precantem, Suburanum autem constanti animo 
exeuntem, atque hsec subjicit : « Nec dubito quin 
agitaverit secum an gubernacula retorqueret; et 
fecisset, nisi quod paene ipso contubernio principis 
felicius jucundiusque est desiderare pinncipem 
desiderantem*. » — Quid de ceteris 7v<if«cc«, quas 
sparsas in toto opere invenimus ? « Difficilius est 
imperium partiri, quam deponere^. — Imperaturus 
omnibus eligi debet ex omnibus*. — Nunquam 
deceptus estprinceps, nisi qui prius ipse decepit^. 
— Est demum vera felicitas, felicitate dignum 
videri ^. — Magnum est differre honorem, gloriam 
magis"^. — Prsemia bonorum malorumque bonos 
ac malos faciunt^. — Est magnificum quod te ab 



* Pan. 85. 
« /d. 86. 

3 Id. 8. 

♦ Jd. 7. 
5 Id. 66. 
« Id. 74. 
' Jd. 56. 
8 Id. 44. 

omni contagione vitioriim reprimis ao revocas, sed 
magnificentius quod tuos*. • Haec omnia hisq;ue 
similia haudquaquam veriora sunt quam falsiora ; 
rei, de qua agitur, non veritati accommodantur. 
NonnuUa etiam tanquam palam falsa apparent : 
« Habet hoc primum magna fortuna quod nihil 
tectum, nihil occultum esse patitur*. » — Alia 
tam arguta ac subtilia sunt ut vix intelligi possint : 
speciem sententise praebent, sed, si penitus per- 
spexeris, nihil aut prope nihil sub verbis invenies : 
« Nemo omnes, neminem omnes fefellerunt^. — 
Hoc inexpugnabile munimentum, munimento non 
egere*. » — Alia contra vulgaria et nimis trita, 
atque etiam candidiora Plinius adhibere non dedi- 
gnatur, quibus stylum tanquam inutili ornamento 
illustret. « Ut ceterorum hominum, ita principum, 
illorum etiam qui dii sibi videntur, aevum omne 
et breve et fragile est ^. — Goelo nunquam beni- 
gnitas tanta ut omnes simul terras ubertet foveat- 
que^. — Habet has vices conditio mortalium, 
uc adversa ex secundis, ex adversis secunda 
nascantur''. » Operse pretium non erat Euphraten 
philosophum, sublimitate sermqnis et ingentis 
barbae xjanitie praestantem, in Syria audisse! 
Postremo , ut paucis antea dicta concludam , 

7v<u{MK, quas Graeci docebant, seu dubiis, seu veris, 
seu etiam falsis abundePlinius in Panegyrico usus 
est, ita ut potius ad ornandum quam ad proban- 
dum sajpissime eas expresserit, neque omnino 
periculum effugerit, quod Quintilianus discipulis 
suis provida mente monstraverat : « In hoc genere 
custodiendum est id, quod ubique, ne crebrae sint 
(TvwfAfiei), ne palam falsae, quales frequenter ab iis 
dicuntur, qui haec catholica vocant, et, quidquid 
pro causa videtur, quasi indubitatum pronun- 
tiant*. » Addemus etiam : « ne evidentiores sint, 
omninoque inutiles. » 

E paucis illis, quae attulimus, exemplis satis 

apparet quomodo Plinius inventionem, quae in 

pristinae eloquentiae institutione locum praecipuum 

obtinebat, tractaverit. Totam aut paene totam in 

coloribus, in locis communibus, et in yvwfxat^ inclu- 

sit. Nec jam quaerebatur unde orationis materies 

amplificaretur, et probabilia argumenta vel exqui- 

sitaB cogitationes arcesserentur, sed quomodo tritae 

veteresque sententiao inaudito styli apparatu illus- 

trarentur. Non tam verba ex sensis, quam scnsa 

ex verbis promere Plinius ita assuevit, ut inven- 

tionem in elocutionem paulum diverterit. Quod 

si hujus novae eloquentiae deteriores fructus per- 

spicere cupiamus, Frontonem interrogemus, qui 

paulo post Marcum adolescentem in oratoria arte 

erudiet; in illo nempe videbimus imagines pro 

sensis, comparationem pro ratione saepissime 

» Instit, Orat. VHI, V, 7. 

adhiberi*. Non, hercule, tantum vitium in Plinio 
reprehendam , qui propior est Cicerone ceteris- 
que bonis oratoribus; initium tamen atque origi- 
nem illius vitii apud illum introspicere datur^. 
Necesse enim erat in laudativo genere totam ope- 
ram in verborum et figurarum indagatione impendi, 
cum materies pa)ne nuUum inventionf locum sine- 
ret, sed ita uber oratori pateret, ut ex illa tantum 
haurire, sine delectu, liceret. « In hoc libro, ut 
scribit Plinius,consideresvelim ut pulchritudinem 
materiae, ita difflcultatem. In ceteris enim lectorem 
novitas ipsa intentum habet; in hac nota, vulgata^ 
dicta sunt omnia : quo fit ut quasi otiosus secu- 
rusque lector tantum elocutioni vacet... ^ » Ne igi- 
tur diutius in inventione Panegyrici commoremur. 

In dispositione magis Plinius se elaboravisse 
profitetur. « Utinam, exclamat, ordo saltem, et 
transitus, et figurae simul spectarentur ! Nam in- 
venire praeclare, enuntiare magnifice interdum 
etiam barbari solent : disponere apte, figurare 
varie, nisi eruditis negatum est. » Quod ad figu- 
ras, id est ad elocutionem, pertinet, hic debeo ne- 
gligere : de dispositione tantum dicam. 

Quintilianus praeceperat duas esse vias ad ho- 



* Cf. de Af. Comelii Frontonis InsUlutione Oratoria. E. Droz 
(Vesuntione, 1886), apud quem optime et ingeniosissime haec ex- 
plicantur. 

* Cf. Pan. 5. « Ac sicut maris coelique temperiem turbines tem- 
pestatesque commendant, ita ad augendam pacis tuae gratiam, 
illum tumultum prsecessisse crediderim. 9 Sic excusatur niotus 
castrensis qui Nervam ad adoptandum Trajanum impulit. 

3 Ep, m, 13. 

minem laudandum. « Namque alias aetatis gradus 
« gestarumcfue rerum ordinem sequi speciosius 
« fuit, ut in primis annis laudaretur indoles, tum 
« disciplinae, post hoc operum, id est factorum 
« dictorumque contextus ; alias in species virtu- 
« tum dividere laudem fortitudinis, justitise, con-' 
« tinentia^, ceterarumque, ac singulis assignare, 
c quae secundum quamque earum gesta erunt*- » 
Quarum viarum altera potius historiarum scrip- 
tores decet, altera oratores. Attamen Evagoran 
Isocrates factorum commemoratione laudavit. Au- 
gustum contra Suetonius, non ex ordine temporum, 
sed singularum virtutum recognitione; (simili modo 
PompeiumTullius in Pro lege Manilia, GondaBum 
Bossuetius in funebri oratione celebravere). Utram 
viam Plinius fuerit exsecutus, difficile est dicere ; 
nam utramque, quoad potuit, usurpavit. Cum sibi 
proposuerit principem laudare , non principis 
facta •, temporum ordinem negligere, ut videtur, 
solamque virtutum enumerationem facere debuis- 
set : sed timebat, ne oratio longior videretur, at- 
que uno tenore laudandi tasdium afferret. Itaque 
materiae aliquam varietatem callide infudit, am- 
bosque modos miscuit-.Temporum seriem tuetur, 
non adeo tamen ut Panegyricum ab incunabulis 
Trajani ordiatur, sed principem ab illa die, qua ad 
exercitum profectus est, sequitur usque ad ter- 
tium illum consulatnm quem anno 100 inivit : 



« Inst, Omt. m, vir, 15. 
« Pan, 5G. 

narr^t ex ordine adoptionem , qua particeps im- 
perii a Nerva factus est, narrat bella Germaniae, 
quomodo Romam novus Gaesar intraverit, quae be- 
neficia in rempublicam et in privatos contulerit, 
quos magistratus exercuerit vel abnuerit, Simul 
singulas virtutes principis in loco extollit, nunc 
fortitudinem, nunc benevolentiam, comes animos 
et hilares , simplicitatem , temperantiam , tanta 
ujiertate atque luxuria, ut omnem Trajanum ite- 
rum atque iterum tanquam ex integro laudare vi- 
deatur, nequ6 unum Panegyricum fecisse*. 

Quod si hujus dispositionis contextum admise- 
rimus, omnes partes operis mire inter se con- 
gruentes inveniemus. Non enim is est Plinius, qui 
stylum vagari sine lege sinat, diutiusque in aliqua 
parte, altera omissa, moretur; copiose omnia et 
cumulate, et, ut ita dicam, funditus pertractat, 
neque uUam principis virtutem, neque uUum fac- 
tum in umbra parum exploratum relinquit ; nihil 
nobis remittit, sed eamdem sententiam decies ver- 
sat variisque formis adornat, antequam sequentem 
aggrediatur ; cum seque diffusa sint omnia, omnia 
mter se aptata omninoque convenientia consen- 
tiunt. 

In transitionam delectu praecipuam diligentiam 
scriptor adhibuit, sperabatque fore ut a iegentibus 
spectarentur : quas hodie nos nimis apparatas. 



1 Hoc tamen periculum Plinius prospexisse videtur, ut ex hii 
verbis apparet : c Neque enim, ut in sterili jejunaque materia, eam* 
dem speciem laudis diducere, ac spargere, atque identidem tra^- 
tare debemus. » (Pan, 56). 

nimis elaboratas, paulumque inconcinnas plerum- 
que judicamus. Hujusmodi enim sunt : « Haec laus 
acti consulatus, illa dilati*. — Aliud ex alio mihi 
occurrit*. — Alio me vocat numerosa gloria tua^; > 
vel, ut a Trajano ad Trajani legatos transeat : 
« Haec est natura sideribus ut parva et exilia vali- 
diorum exortus obscuret; similiter imperatoris 
adventu legatorum dignitas inumbratur*; » vel 
transitionem e schemate, quod rhetores tt/bo^u^iv 
appellant, mutuatur : « At fortasse non eadem seve- 
ritate fiscum, qua aerarium, cohibes : immo tanto 

majore ^ » Illa sane illisque similia valde com- 

probaverunt eruditi viri, quibus Plinius Panegyri- 
cum recitabat, forsanque exclamaverunt : Pulchre! 
bene ! recte ! Nos autem irritat illa perpetua scrip- 
toris diligentia, qua legentem tanquam manu in- 
troducit in diversas orationis partes, neque sinit 
interdum transitionem intus in animo supplere. 
Quare Horatii versus menti nostrae, quoties Pane- 
gyricum legimus, semper subvenit : 



In vitium ducit culpae fuga. 



Hanc tamen libri sui nimiam aequalitatem, ni- 
misque perfectam dispositionem Plinius variare 
voluit, laeta interdum severioribus miscendo, id 
est, aliquas egressiones amoenas perpetuae princi- 

pis laudi intexendo. Haec enim praeceperat Quinti- 
lianus de florido ge-nere (id est av9r,f^), quod Plinius 
affectaverat : « • . . et translationibus crebrior, 
« et figuris erit jucundior, egressionihus amoenus, 
« compdsitione aptus, sententiis dulcis, lenior 
« tamen ut amnis lucidus quidem sed virentibus 
« utrinque ripis inumbratus*. » Quas Plinius in 
oratione inseruit, egressiones non quidem a pro- 
pbsito declinant, neque intempestivae videntur : 
scilicet agitur de iEgypto, quam Trajanus inopem 
annonse commeatu sustentaverat, de delatoribus, 
quos Roma ad longinquas terras depulerat, de Do- 
mitiani crudeli ac suspiciosa indole, quae cum hu- 
manis mitibusque novi principis moribus omnino 
discrepabat. Sed quamvis materiae hsereant, sunt 
tamen in oratione loci definiti, in quibus omne in- 
genii acumen, omnes styli flores et )uxy0ovc scriptor 
effudit : de quibus perpauca hic loquar, cum ad 
elocutionem magis pertineant. Dicamtamen illos, 
quasi gemmas, inter ceteri operis fastidiosum 
tenorem lucere, et illis, si non severiorum re- 
rum pulchritudo inveniatur, laetissimarum sal- 
tem et cpncinnarum gratiam inesse; immo, haud 
procul abest quin vitia quoque ibi nobis placeant : 
adeo amabilia grataque ea scriptor praestitit! De 
iEgypto egressio minus placebit, ut putida, pessi- 
misque ornamentis referta ; sed cum Plinius nobis 
ante oculos objicit « delatorum supina ora retor- 
tasque cervices, » navigia fluctibus iratis et sco- 

« 

^ Instit. Orat, XH, x, 60. 

pulis credlta, oyansque exclamat : c Agnosceba 
mus et fruebamiir, » fruimur nos quoque illa 
eloquentia, etsi paulum rhetoris scholam redolet : 
nam in illa et pectus oratoris, non ingenium solum 
agnoscimus, ideoque inter longiores et fastidiosas 
principis laudes illa pagina valde recreamur. Sed 
hujusmodi plures in Panegyrico, praesertim in 
posteriore parte, optaremus*. 

Elooutioni maximam operam se impendisse Pli- 
nius ipse profitetur, neque nos ibimus infitias, 
In hoc quoque diligentissime Quintiliani magistri 
praecepta exsequitur, qui de demonstrativo genere 
dixerat : « IUud genus, ostentationi compositum, 
c solam petit audientium voluptatem, ideoque om- 
€ nes dicendi artes aperit, ornatumque orationis 

c exponit Quidquid erit seritentiis populare, 

< verbis nitidum, figuris jucundum, translationi- 
« bus magnificum, compositione elaboratum, velut 
« institor quidam eloquentiae intuendum ac paene 
« pertractandum dabit; nam eventus ad ipsum, 
« non ad causam, refertur*. » Et illud : « In iis ac- 
« tionibus, qu8B in aliqua sine dubio veritate 
« versantur, sed sunt ad popularem aptatae de- 
o: lectationem, quales legimus panegyricos . . . , 
« permittitur adhibere plus cultus, omnemque 
« artem, quae latere plerumque in judiciis debet, 
i. non confiteri modo, sed ostentare etiam homini- 
« bus in hoc advocatis^. t> Periculosa quidem, et 

« Pan. 34, 35. 

« Imtit. Orat, VUI, iii, ii. 

• Id. n, X, ii. 

quae pessimos friictus datura sint, cohsilia : iram 
illa permissione , quam nimis liberaliter rhetor 
discipulis concedebat, fuere qui sint abusi; eorum-» 
que in numerum Plinium forsitan adscribemus. 
Ornamenta enim, non intuenda modo, sed per- 
tractanda, ut mercaturam institor, dedit, neqUe 
in oratione adhibuit, ut cogitationibus tanquam 
flos superadderetur, sed ut pro cogitationibus ipsis 
a^stimarentur, omnemque legentium animum tra- 
herent. Emendate enim ac lucide dicentium, ut 
Quintiliani semper verba usurpem, tenue praB- 
mium arbitrabatur , magisque ut vitiis carere^ 
quam ut aliquam magnam virtutem adeptus esse 
videaris * ; neque contentus erat simplici ac natu- 
rali dictione. Itaque elocutioni tam accurate in 
Panegyrico incubuit, ut totam orationem in stylo 
constare haud immerito putemus. 

Quomodo vero materies Panegyrici ornari po- 
tuit? Quamplurimas figuras, id est grsece ayriimv, 
fingendo. Quibus figuris Plinius Panegyricum 
illustraverit, non quidem tentabo ex ordine recen- 
sere, neque illas omnes propriis barbarisque no- 
minibus notare. Hoc tamen verborum artificium 
nonnullis exemplig perspiciemus. Nullam figuram 
crebrius quam antitheton noster in oratione adhi- 
buit, adeo ut sensa fere nunquam simpliciter, s?d 
plerumque contraria contrariis opponendo expri- 
meret. Quod si unam quamlibet libri paginamlege- 

mus, in illa non duo vel tria, sed decem forsitan 

i 

« Imtit. Orat. VUI, iii, 1. 

^nOsra inveniemus . Siccnm de adoptione Trajani 
agitur : « IUe tibi imperium dedit, tu illi reddi- 

disti Communicato imperio sollicitior tu , 

ille securior factus est Suscepisti imperium, 

postquam alium suscepti pcenitebat Dignus 

alter eligi, alter eligere* Nerva tibi terras, te 

terris reliquit •. ^ Omnia haec simplicia nudaque 
satis intellexissemus, quae inutili ornamento Pli- 
nius vestivit, quo magis placerent. Alias antithe- 
ton non in stylo modo, sed et in ipsa cogitatione 
insidet; aut potius scriptor videtur ideo subtiliter 
excogitasse, ut verba verbis inaudita comparatione 
opponeret. Quapropter implicitum contortumque 
sensum vix ex illa verborum coUisione extrahere 
possumus. « Non ideo vicisse videris ut triumpha- 
res, sed triumphare quia vicisti^. — Multum 
est quod perseverasti , plus tamen quod non ti- 
muisti ne perseverare non posses*. — Ad prin- 
cipatum obsequio pervenisti, nihilque magis a 
te subjecti animo factum est, quam quod impe- 

rare coepisti^. — Hostes , leges ut accipe- 

rent, dabant^. — Soli omnium contigit tibi, ut 
pater patriae esses antequam fieres^. — Alii consu- 
latum antequam acciperent, tu et dum accipis 
meruisti^. » Totidem sunt paradoxa, ne dicam 

* Pan, 6, 7. 
« Id. 10. 

» Jd. 17. 

* irf. 14. 
» Id. 8. 

* /d. 11. 
' Id. 21. 
8 Id. 54. 

denigmata, quae recitator adsistentibus explicanda 
et aperienda proponit; et, quo magis acutum in 
inveniendo ingenium Plinius ostenderit, eo magis 
audientium laudabitur perspicacitas qui ex illo 
verborum labyrintho exierint. Geterum, longius sit 
omnes argutias, quae in Pauegyrico nos hodie 
offendunt, enumerare; quae interdum non modo 
subtilitatem scriptoris, sed et putidum deprava- 
tumque judicium detegunt. Duo tantum exempla 
afferam, ut inter pessima. Gum Trajano gratu- 
latur, quod pedibus quamvis imperator incedit, 
haec adjicit : « Te ad sidera toUit humus ista com- 
munis et confusa principis vestigia*; » vel cum 
de primo principis consulatu loquitur, exclamat : 
« Gandidatus (eras), non consulatus tantum, sed 
immortalitatis et gloriae, et exempli quod seque- 
rentur boni principes, mali mirarentur*. » Diffi- 
cile est ambitiosius dicere; multoque anteponimus 
TuUianos jocos et jus verrimim istis Plinianis 
phaleris^. 

Geteras figuras omitto, quibus Panegyricus abun- 
dat^ tanquam interrogationes , vel crebras excla- 
mationes : « Quae gravitas sententiarum ! Quam 



* Pan, 24. 

2 Id. 63. 

3 Quantum enim Plinius a TuUio distet, facile perspici potest e 
quodam Panegyrici loco, in quo Plinius Tullium imitatur. Cicero» 
in Pro Marcello II, 5, dixerat : « Nec vero disjunctissimas terras 
citius quam passibus potuisse peragrari, quam tuis, non dicam 
cursibus, sed victoriis lustratae sunt. » In Panegyrico autem 
legimus : « Orbem terrarum non pedibus magis quam laudibus 
peragrabas. » Tantum distat Plinius a Tullio, quantum pedibiLs a 
cursibus. 

inaffectata veritas verborum ! Quae asseveratio in 
voce* ! 5 vel apostrophas, quarum unam tamea, 
ut perridlculam , memorabo : « Hoc ipsum tem- 
plum, has sedes quasi responsuras interrogemus, 
viderintne unquam principis lacrimas ^ ! » vel 
ijffOTu;rw7:4;, quibus rcs absentes vi imaginandi evo- 
cabat, atque ante oculos adsistentium proponebat : 
€ Videor jam cernere...triumphum; videor ingen- 
tia ducum nomina. . ., videor intueri onustafer- 
cula^..; » vel periodos illas, quas more Ciceronis 
jiumeroso verborum orbe finiebat, rhetoricaBque 
opibus replebat *. Pauca modo de praecipuo hujus 
styli vitio dicam, id est de poetico colore. 

Proprium est temporis in quo artes et litterae 
inclinantur, non jam definitis terminis quaeque 
genera circumscribi, prosamque in poesim, poesim 
in prosam defluere. Illud quidem, salvo scripto- 
rum ingenio, dico, neque tam hominibus quam 
tempori tribuo. Quod et apud Juvenalem , et 
apud Tacitum animadverti potest , et, hercule, 
apud Plinium. Multse enim sunt in Panegyrico 
imagines, multa verba, quae poetam, non orato- 
rem deceant. Gum de aedibus loquitur, quas Tra- 
janus deterserat et restauraverat, illa tecta fingit 
spirantia et sentientia illo modo : « Muta quidem 
illa et anima carentia; sentire tamen et iaetari vi- 



* Pan. 67. 
9 Id. 73. 

3 Id. 17. 

* Gf. cap. 10 : « Quod si quis barbarus rex terras ipsas 

arbitretur. » 

dentur, quod niteajit, quod frequententur, quod 
aliquando coBperint esse domini scientis*. ii> Sed 
poetico colore praesertim illam de iEgypto egres- 
sionem perfudit, Quid revera evenerit, facile est 
simplicibus verbis dicere : iEgyptus , cum fortp 
siccitate exaruisset, non solum non romansB an- 
nonae subvenerat, sed et ab Urbe, quam toties nu- 
triverat, quoddam frumentarium auxilium aCce- 
perat. Sed hoc, si non uUis ingeniosis artificiis 
Plinius adornavisset , parum placuisset eruditis 
viris, quos ad probandas Panegyrici veneres ar- 
cessiverat : itaque eximias dapes delicatis istis 
apparavit. iEgyptum Nilumque,.velut duas perso- 
nas, finxit : inxmo vivunt, et sentiunt, et loquuntur : 
videsne illam superbam iEgyptum, qu8B tamdiu 
« alendis augendisque seminibus ita, gloriata est, 

ut nihil imbribus coeloque deberet? HaBC 

inopina siccitate usque ad injuriam sterilitatisf 
exaruit, quia piger Nilus cunctanter alveo sese 

ac languide extulerat Pudebat sterilitatis in- 

solitae, nec minus erubescebat fame quam tor- 

quebatur Frustra tum nubila optavit coelum- 

que respexit. . . » Dein irridet hanc regionem, 
quae a sic opem Gaesaris invocavit, ut solet amnem 

suum Superbiebat ventosa et insolens na- 

tio. . . » Tandem iEgypto Niloque parum generose 
insultat, non sine quadam ridicula jactantia : 
« Discat iEgyptus non alimehta se nobis, sed 
tributa praestare, sciat se non esse populo romaho 

* Pan. 50. ' 

necessariam, et tamen serviat. Post haec, si volet 
Nilus, amet alveam suum et fluminis modum ser- 

vet iEgypto quidem saepe, sed gloriae nostrae 

nunquam largior fluxit*. » Ovidii, vel potius Statii 
versus dioas, rhythmo destitutos; eadem est subti- 
litas, eadem nugas excogitandi facultas, eadem 
industria, qua seria ludendo tractantur. Nec du- 
bito quin Plinio amici apploserint, et ex omni 
auditorii parte assurrexerint. Scilicet operae pre- 
tium erat, ut talia audirent, per triduum conve- 
nisse, seque fa^dissimis tempestatibus obtulisse.^ 

Lysias dicere solebat ingenium non in verbis, 
sed in animo scribentis inesse, magnum quidem 
apud eum qui multum ingenii habet, parvum apud 
iilum qui parum*. Plinii autem ingenium saepius 
in verbis modo invenimus : adeo totus in elocu- 
tione pendet, atque inauditas dicendi formas requi- 
rit. Gloriabatur tanieii, quod GraBcos imitaretur, 
forsitanque in Panegyrico voluit cum Isocrate vel 
Hyperide ajmulari. Sed difficile fuisset magis in 
effectu peccavisse ! Hoc enim atticis orationibus exi- 
miam suam pulchritudinem affert, quod in illis sen* 
sus per semetipsos placent, non per verba quibus 
exprimuntur, quodque stylus omnium probissimus 
est, idemque, ut ita dicam, pellucidus, intra quem 
dicentis animum, simplicem ac nitentem, perspi- 
cimus. Hanccine laudem de Panegyrico faciemus ? 

» Pan. 30 1. 

' H yap yAwtta, xatdc Auo^tav tov pYiropUf voOv outi n-oXuv, ovre 
fiix/Mv f^ie • 6 8i voO;, w fjilv tto^u, tto^uc, w $ifA(x/9ov, iiix^oc. . 

(Greg. Corinth. de Dialect. p. 4. Schsefer.) 

Ne tamen illius operis vitia tantum consideremii s . 
Sunt quidem crebra, et quse in omnium oculos 
incurrant, sed non adeo tamen totum opus infece- 
runt, utnullus melioribus Plinii facultatibus exer- 
cendis locus superfuerit. Non ubique ambitiosum 
et exquisitius hoc dicendi genus reperimus, quod 
forsitan nimia severitate carpsi. Sunt interdum 
permulta subtilia etacuta et argute dicta, quaepla- 
ceant tamen, quia ea non ad ornandum modo, sed 
ad ingeniosissimos sensus exprimendos scriptor 
excogitavit; sunt loci in quibus jucunditatem epis- 
tolarum agnoscimus. Sunt et nonnuUa simplicia, 
remissoque stylo scripta, quae lectorem reficiunt; 
neque enim in hoc opere la&tioribus locis, ut solet, 
sed tristioribus ac severioribus recreamur. Plinius 
ipse introrsus suspicabatur fore ut posteri potius 
in Panegyrico austeriora quam blandiora laudaturi 
essent, scribebatque cuidam amico : « Sed ego 
« cum studium audientium, tum judicium mire 
« probavi. Animadverti enim severissima quseque 
« vel maxime satisfacere. Memini quidem me non 
« multis recitasse quod omnibus scripsi; nihilo- 
« minus tamen, tanquain sit eadem omniumfutura 
« sententia, hac severitate aurium la^tor; » et sic 
precabatur deos, (nescio an ex imo corde) : « ut 
« quandoque veniatdies, (utinamque jam venerit!) 
« quo austeris illis severisque dulcia haec blanda- 
« que vel justa possessione decedant*. » Optime 
quidem et justissime dictum est, sed is erat 

i Ep. m. 18. 

Plinius, qui, cum meliora videret probaretque, 
deteriora sequeretur. Nempe in eadem epistola 
dissimilia haec invenimus : t Ac mihi quidem 
confido in hoc genere materiae • (de Panegyrico 
agitur) € la?tioris styli constare rationem, cum ea 
t potius quae pressius et adstrictius, quam illa quae 
t hilarius et quasi exsultantius scripsi, possint 
t videri arcessita et inducta. • 

Plus enim judicii quam voluntatis videtur 
habuisse Plinius. Gum gravius et sanctius et illis 
antiquis oratoribus quos imitari se profitebatur 
dignius dicendi genus affectaret, gloriaB fames pro- 
priique ingenii amor in omnino contrariam partem 
eum rapiebant. Plinium mecum fingo ut optimum 
atque excellentissimum virum, cui natura forte 
acutius ingenium dederit. Quidquid bonum et exi- 
mium erat, optabat; sed cupido ingenium profe- 
rendi bona haec deformabat. Sic Romano suo ter 
centum millia sestertia, ducenta millia Gorelliae, 
quinque cuidam Quintiliano dabat, sed protinus 
epistolas scribebat , quibus sibimetipsi de illa 
generositate parum modeste gi-atularetur. Sic 
patria& bibliothecam, vel pulchram statuam dederat, 
sed ingenio elaborabat, ut omnes tituli donantis 
in inscriptione caelarentur. Sic denique ille liber- 
tatis ac virtutis amantissimus civis, adulationis 
erga principem in Panegyrico reus est; sic ille 
Ciceronis ac Demosthenis discipulus mediocre flo- 
ridi styli exemplum futuris oratoribus dedlt. 



III 



QUID DE ELOQUENTIA PLINIUS SENSERIT 



Justum est non de omni Plinio ex illa una, 
quam habemus, oratione judicare; nam Panegy- 
ricus demonstrativo generi adscribitur, nullumque 
aliud hujusmodi opus Plinius composuit; permul- 
tas autem seu in senatu, seu apud judices oratio- 
nes habuit, quas deliberativo vel concertatorio 
dicendi generi tribuimus. In iis, quarum nulla ad 
nos pervenit, non contendo Plinium fuisse omnino 
sui dissimilem, severum et austerum oratorem; 
potuit tamen vitiis temporis sui minus indulgere, 
quae mire panegyricis conveniebant; potuit minus 
floride eloqui, minus subtiliter excogitare; potuit 
aliquanto melius sui documentum dare. Quare in 
epistolis quaeremus, quid de oratoribus et de elo- 
quentia senserit. Rectius fortassePlinium cognos- 
cemus, introspiciendo quid voluerit, quam quid 
effecerit. 

Hoc quidem ante omnia nostris oculis incurrit, 
postquam epistolas legimus, diversas multumque 

inter se contrarias fuisse Plinio de eloquentia opi- 
niones. 

Dicere enim solebat se non contentum saeculi sui 
eloquentia esse, neque recentiores oratores cum 
veteribus posse comparari; cumque Regulus illi 
hoc pessimum de sua aetate judicium exprobraret, 
Plinius quod dixerat mordicus tenebat*. Lamen- 
tabatur quoque, quod causae centumvirales splen- 
dorem antiquum jam non retinuerint, perpaucique 
oratores adstiterint, cum quibus dicere juvaret : 
« Ceteri audaces, atque etiam magna ex parte ado- 
lescentuli obscuri, ad declamandum huc transeunt, 
irreverenter ac temere...* » Glamabat refracta esse 
pudoris ac reverentiae claustra, omniaque patere 
omnibus; auditores a mancipe in media basilica, 
tanquam in triclinio, sportula donari; tanti cons- 
tare, ut quilibet esset disertissimus; denique elo- 
quentisB artificium, ut verba Plinii usurpem, non 
modo perire incipere, sed « prope funditus exstinc- 
tum et eversum esse. * Sic durius et intemperan- 
tius in saeculum Plinius invehebatur, tantumque 
non exclamabat, ut quondam TuUius : tempora, 
mores! Idem tamen plerumque mitior atque 
indulgentior videtur, quoties ingenium amicorum 
suorum aestimat; haud procul abest, quin eos 
omnes praeclarissimos oratores judicet, immo 
interdum Giceroni ac Demostheni exaequet. Sic 
Pompeium Saturninum laudat : « Audivi causas 
agentem acriter et ardenter, nec minus polite et 

i Ep. I, 5. 
2 Kp. II, 14. 

ornate, sive meditata, sive subita proferret. Adsunt 
aptae crebraeque sententise, gravis et decora cons- 
tructio, sonantia verba et antiqua... Senties quod 
ego, cumorationes ejusinmanus sumpseris; quas 
facile cuilibet veterum, quorum est aemulus, com- 
parabis*. » Denique nihil tanto viro deest, nisi 
apud veteres vixisse : « Siinter eos, quos nunquam 
vidimus, floruisset, non solum libros ejus, verum 
etiam imagines conquireremus. » Neque Pompeium 
Saturninum solum, sed quindecim vel viginti alios 
similibus laudibus extollit, ita ut, si ei credideri- 
mus, nunquam tot et tam praeclaros oratores in 
uUo tempore Romae simul fuisse constaret. Nam 
et gloriatur quod nunquam liberalia studia tam 
splendide in Urbe floruerint, quod multa claraque 
exempla sint tantae fecunditatis^, quod toto mense 
aprili nulla fere dies fuerit, qua non recitaret 
aliquis^ (non versus modo, sed et orationes recita- 
bantur) ; denique, ut omnia uno verbo amplectatur, 
exclamat : c Non, me dius fidius, ipsas Athenas 
tam atticas dixerim*. » Ad hoc, idem Plinius qui 
stultissimum judicabat, ad imitandum non optima 
quaeque proponere, quique se veteribus oratoribus 
aemulari saepissime profitebatur, litteris gratulatur, 
quod juvenes Plinii vestigiis instantes, Plinioque 
aemulantes viderit. 
Gontraria sane haec atque inter se pugnantia. 



« Ep, I, 16. 

Nen quis contendat Plinium fortasse de eloqnentia 
pessimum judicium tulisse, cum Domitianus om- 
nes artes obruisset, et de litterarum renovatione 
gavisum fuisse, postquam Trajanus rempublicam 
refoverat. Hoc conjici nullo modo potest, si epis- 
tolas, ex quibus verba protuli, attente inspexe- 
rimus; nam si Plinius, ut Th. Mommsen firmissi- 
mis argumentis comprobavit, ordinem temporum 
in singulis epistolarum libris, vel etiam in singulis 
epistolis, est secutus, apparet eum in eodem tem- 
pore non eadem de eloquentia sensisse. Inde facile 
intelligimus, cum adeo in diversa traheretur, 
eum dixisse : cc Nunc demum (circa annum 104 
haec videtur scripsisse) quid praestare debeat ora- 
tor, adhuc tamen per caliginem, video*. > No» 
quoque adhuc per caliginem ex epistolis videmus, 
qaid Plinius de eloquentia senserit; videmus ta 
men, et in lucem proferre conabor. 

Primum, ne severius Plinium reprehendamus, 
quod non de arte oratoria prsecepta clara et evi- 
dentia sibi finxerit : hoc enim est vitium non Plinii 
modo, sed totius «tatis, et in primis Quintiliani. 
Scilicet in Institutione Oratoria duas contrarias 
opiniones, duo, ut ita dicam, flumina in diversum 
currentia invenimus. Nemo sanemagis Giceronem 
ceterosque illustres Romae oratores dilexit quam 
Quintilianus, qui, cum in tempore viveret in quo 
Tulliana gloria paulum imminuebatur vel irrideba- 
tur, defendit acerrime, et in pristinum honorem 

« Ep. V, 8. 

paene restituit. Liber Quintiliani quasi perpetuus 
Giceronis commentarius est; neque Ciceronis 
modo, sed et oratorum atticorum, ex quibus plu- 
rima excerpta referuntur, quosque tanquam per- 
fecta exemplaria discipulis saepe proposuit. Idem 
tamen, qui veterem eloquentiam recenti antepone- 
bat, aetatis suse studiis atque etiam vitiis mire 
lenocinabatur. « Do tempori*, • aiebat; neque 
pauca vel exigua dabat, sed plurima, et de quibus 
fere omnis eloquentia pendeat. Sic nimis rheto- 
ricae, parum grammaticae concedit; sio oratorem 
ab incunabulis usque ad maturam aetatem speciali 
doctrina alit, neque litteratum virum effingit, di- 
cendi peritum, sed potius eruditissimum discipu- 
lum, omni verborum artiflcio munitum. Optima 
sane sibi proposuerat Quintilianus, et laetabatur 
quod egregios juvenes formarat, romanae eloquen- 
tiae futurum decus; illos sane dignos putabat, qui 
Gaesaris vel Gioeronis vestigiis instarent : utinam 
modo nullos Plinio pejores discipulos habuisset ! 
Sic Plinius quoque in communem errorem labi- 
tur. Veterem eloquentiam admiratur, dumque vult 
imitari, recentioris ac multo pejoris eloquentise 
exemplum preebet. Si illi credimus, nemo est anti- 
quorum amantior, nemo SvjUte/jo?. « Tentavi imitari 
Demosthenem ^, i> — « Orationem Demosthenis 
xara Msi^ioy, cum compouerem libellos de ultione 
Helvidii,habuiin manibus, non ut aemularer (im- 
probum enim ac paene furiosum), sed tamen imita- 

* Inst. Orat. XII, 10. 
2 Ep. l, 2. 

reret sequerer*. » Demosthenem vocat « normam 
oratoris ac regulam'. » Orationem pro Atta Viriola 
suam vrAp KT>?(r«^wvTo; appellat ^ . Periclem et iEschi- 
nem et Hyperidem saepe nominat*. Apud Romanos 
Giceronem in primis extoUit, cujus studia aemu- 
lari^, copiam et ornatum assequi^ cupit; sed et 
PoUionem, et Goelium, et Gaesarem"^, et (quis cre- 
dat?) Galvum ipsum® « nuper suum » diligit. Ex 
quo satis aperte videmus Plinium in veteribus 
non tam veteres ipsos, quam se ipsum amare, 
cum in quoque potissimum id diligat, quod melius 
suae propriae eloquentiae congruat, in Gicerone co- 
piam, in Galvo nescio quod in verbis exquisitum 
acumen. Quos omnes non quidem libero animo 
praedicat , ut eorum arti suam artem conformare 
enitatur, sed potius testes invocat, et quasi spon- 
sores eloquentiae suae. 

Etenim facilius est perspicere quomodo Plinius 
suam dicendi rationem temporis consuetudini ac- 
commodaverit, quam priscorum oratorum disci- 
plinae. Minime sibi constat, cum laetatur quod 
juvenes Plinium ut rectorem, ut magislrum in- 
tuentur, Pliniumque aemulari videntur^; frustra- 
que optat in eadem epistola, ut omnes, qui Plinium 

* Ep. vn, 30. 
•2 Td. IX, 26. 

3 Id, VI, 23. 

* Id. I, 20. 

5 Id, IV, 8. 

6 Id. I, 20. 

7 Ibid. 

8 Id. I, 2. 
9J(i. VII, 11. 

tanti imitari putabunt, etiam Plinio sint meliores : 
timeo ne pejores evasissent,quam si Demosthenem 
solum imitati fuissent. Neque se solum tanquam 
regulam et magistrum proponebat, sed et, quod de- 
terius erat, amicos et familiares tanquam su8b 
eloquentiaB arbitros instituebat. Quaecumque scrip- 
sit, amicis dedit emendanda corrigendaque ; sed 
simul, quae mittebat, tantis laudibus ipse commen- 
dabat, ut difficillimum fuisset quidquam in opere 
tam laudato reprehendere. Sic Arriano orationem 
mittit figuris plenam, et ).y,xveo£c amoenam, acrem 
tamen, ut dicit, et vehementem * . Sic Pompeio Sa- 
turnino orationem, quam apud municipes biblio- 
thecam dedicaturus habuerat, mittit, rogatque ut 
non tantum universitati ejus attendat, verum 
etiam particulas qua solet lima persequatur' : 
amici responsum non habemus ; sed, ut licet cre- 
dere, non multo severior fuit erga Plinium Satur- 
ninus, quam Plinius erga Saturninum esse consue- 
verat^. Sic Luperco quoque longiorem actionem 
exhibet* ; sed quamvis amico liberaliter emendandi 
atque resecandi copiam dederat, aegerrime fert 
quod Lupercus plura ut tumida emendavit, atque 
ut supervacanea resecuit^. Minutio quoque libel- 
lum emendandum mittit, sed timet ne amicus 
/azoiyAoc sit, et optima quaeque, scilicet sonantia 

* Ep. I, 2. 

2 Id, I, 8. 

3 Id, 1, 16. 

* Id. II, 5. 

^ Ep, IX, 26. Non de eadem actione forsitan agitur, de qua in 
Ep, II, 5 : sed parvi rei interest. 

et elata, tanquam tumidiora detrahat*, Sic censu 
ram ex imo corde suis operibus optat ! Sed, amici 
orationes Plinii saepissime emendaverint, volo : 
pejus hoc forte fuisset quam si non emendavis- 
sent! Nimium igitur tempori dabat ille Demos- 
thenis atque Hyperidis aemulator, cum orationes 
suas Saturninis vel Arrianis 8Bvi sui corrigendas 
trdderet. Hoccine modo sperabat fore ut eloquentia 
melior fieret, et aliquem antiquae facundiaB spiri- 
tum hauriret? 

Hoc enim fuit maximum et capitale Plinii vitium, 
ideo scripsisse, noti ut veritatem modo quam abso- 
lutissime exprimeret, non ut verba ad illius pul- 
chritudinis exemplar, quod in animo versabatur, 
fingeret, sed in primis ut ducentis vel trecentis 
eruditis et delicatis viris placeret, in quibus tum 
romanae litterae continebantur, et penes quos erat 
illa praesens et temporaria gloria , quam Plinius 
aeque ac futuram concupiscebat. Nam non solum 
uni aut alteri familiarium legebat orationes, quas 
nuper dixerat, sed, quod periculosius erat, in audi- 
torio plurimis amicis, ex omni urbe arcessitis, 
recitabat. Quanto ardore has recitationes foverit et 
coluerit, satis notum est, neque hic locus est repe- 
tendi quomodo ad stylum earum orationum, quas 
accuratissime retractatas edebat, bene aut male 
profuerint. Sed his recitationibus eloquentia non 
leviter et summatim, verum radicitus perverteba- 
tur. Neque enim modo, postquam recitaverat, Pli- 

* Ep. VU, 12. 

nius orationem studiosorum arbitrio aocommoda^ 
bat, sed et antequam recitaret, cum in senatu aut 
apud centumviros haberet, jamjam accommodabat. 
Dixit enim (atque utinam non dixisset t) : t Est 
oratio actionis exemplar et quasi a/jx^ov * ; » sic 
orator, cum loquitur, non quidem actionem quam 
habet, verum orationem, quam postea est scriptu- 
rus, mente debet intueri; et, quidquid dicitur, si- 
millimum esse debebit ei quod- scribetur, et qaod 
scriptum recitabitur. Gum amicorum judicio tan- 
tum inserviret, necesse erat ut omnes orationes, 
tanquam recitaturus esset, componeret. Semper 
ante oculos habebat illum quasi litterarum areopa^ 
gum, cui omnia, qusB e calamo excidebant, opera 
permittebat, et quem omnis elegantiae atque elo- 
quentiae arbitrum aestimabat. Quoties auditorium 
ingrediebatur , pallebat, et horrescebat, et cir- 
cumspiciebat, omniaque haeo multum ad emen- 
dandam orationem proficere putabat* : sed, cum in 
curia aut in basilica diceret, nonne praeteriti aut 
futuri auditorii metus eum exstimulabat ? Jam tum 
loquebatur non solum ut vinceret, judicesque com- 
moveret, sed ut delicatis, quorum unus aut alter 
inter audientes adsistebat, placeret; quare dicta 
ornabat, sententiis ac salibus distinguebat, deni- 
que omnes illos calamistros, illas phaleras sparge- 
bat, quibus in recitando assueverat. Aiebat enim 
cum quadam simplicitate : « Omnes, qui placendi 



* Ep. l, 20. 
8 /d. VII, 17. 

causa scribiint, qualia placere viderint, scribunt^ » 
Atque idem ille, qui se eloquentia saeculi sui mi- 
nime contentum profitebatur, Demosthenemque 
imitari tentabat, omnium suae aetatis litteratorum 
hominum arbritrio confidebat, iisque € singulis 
judicii parum, omnibus plurimum* » inesse cre- 
debat. Sic multitudinis suffragio eloquentiam tra- . 
debat, ne dicam venditabat. 

Hoc saltem apud Plinium probare vehementer 
debemus, quod non in schola diutius, ut nonnulli 
ejusdem temporis facundissimi viri, remansit. IUi 
enim contigit, ut paene adolescentulus in honorum 
curriculum sit ingressus, vitamque potius in ac- 
tione, quam in jejunis exercitationibus impende- 
rit. Quintilianum magistrum audiit, et praecepta 
ejus hausit, non tamen ita ut in schola commora- 
retur, ingeniumque suum ultraadolescentiae tempus 
declamationi conferret^. Publica officia veraeque 
causae illum perpetuo distrinxerunt , ejusque elo- 
quentiam quasi actuosam et concertatoriam praes- 
titerunt; neque in apparatis solum orationibus 
eminuisse videtur, sed et in ex tempore dictis, et 
in acute responsis, qualia nobis nonnulla in epis- 
tolis transcripsit *. Non aeternus discipulus fuit, 
ut quidam fuere, sed cito orator, qui veras et 
magnas causas ageret. Plena illa et honestissima 

1 Id. m, 18. 
s id. vn, 17. 

3 Cf. Quintilianum : «c In scholis educatur orator ; et in eo, quo- 
modo declamatur, positum est etiam, quomodo agatur. » 

* Cf. Epist, (1, 5) ad Voconium Romanum, in qua Plinius narrat, 
quemadmodum ReguJo divinitus responderit. 

negotiis referta vita forsitan Plinium a recitatio- 
num gravissimis periculis paululum defendit. Sed 
cum fortuna illi tam mire sit famulata, ipse in- 
terdum videtur tranquilliorem vitam desidera- 
visse. Gum Euphrates die quadam illi affirmaret 
« esse hanc philosophiae et quidem pulcherri- 
mam partem, agere negotium publicum, cognos- 
cere, judicare, promere et exercere justitiam, 
quaeque ipsi doceant , in usu habere , » parum 
Plinio persuadebatur « satius esse ista facere, 
quam cum Euphrate dies totos audiendo discen-. 
doque consumere *. » Isaeum quoque rhetorem, 
quo neminem « torrentiorem p fuisse Juvenalis 
dicit, Plinius tam pulchris ornat laudibus, ut nos 
de tanta admiratione merito simus solliciti. « Dicit 
semper ex tempore, sed tanquam diu scripse- 
rit. . . Poscit controversias plures, electionem au- 
ditoribus permittit, saepe etiam partes. Surgit, 
amicitur, incipit... Ornat excelse... Grebra voyjfMCT« , 
crebri syllogismi, incredibilis memoria..., sermo 
graecus , immo atticus . . , » Deinde hanc ulti- 
mam laudem affert : « Annum sexagesimum ex- 
cessit, et adhuc scholasticus tantiim est : quo 
genere hominum nihil aut simplicius , aut sin 
cerius, aut melius... Quare ergo Isaeum non di- 
sertissimum tantum, verum etiam beatissimum 
judico^. » Nos contra felicem Plinium judicemus, 

< Ep. I, 10. 

2 Ep, II, 2. — Idcm Plinius, parurn sibi constans, Titum Aristo- 
nem laudat « quod non gymnasia sectatur aut porticus, nec dispu- 
tationibus aliorum otium suumque delectat, scd in to^a ncgotiis- 
que versatur. » (Kp, I, 22). 

quod illam beatitudinem non sit assecutus, neque 
ingenium in fictis inanibusque causis perdiderit. 
E schola tamen, et ex auditorio, hanc consuetu- 
dinem duxerat orationem in longum provehendi, 
semperque cavendi ne quidquam in causa omitte- 
ret. Nam cum in suasoriis vel controversiis disci- 
puli exercerentur, in hoc ante omnia elaborabant, 
ut qudscumque pro causa dici potuisset, dicerent, 
et, quaecumque refelli, refellerent ; in argumento- 
rum electione ac varietate spectabatur oratoris in- 
genium, isque super ceteros habebatur, qui plura 
in sicca jejunaque materia dixerat ; cumque tot 
praecepta rhetores excogitavissent , totque inve- 
niendi, et disponendi, et ornandi rationes, nulla 
res nisi plene et cumulate agebatur. Ex recitatio- 
nibus pariter talis mos increbuerat, cum amicorum 
patientiam facilius esset experiri, quampopuli, vel 
judicum , cumque animus audientium semper ab 
exquisitis sententiis clarisque orationis luminibus 
stimularetur : nonne Plinius Panegyricum per tri- 
duum recitavit ? Sic et in veras causas defluxerat 
illa verborum abundantia, quae saepius eloquentia 
et copia vocabatur; adeoque judices diffusionem 
orationum oderant, ut patronis tempus certum, 
quod non transgredi liceret, lex assignavisset. Tum 
clepshydra data oratori, una aut altera, aut etiam 
plures; numerus enim penes judicantes erat. Lex 
erat, sed non dura lex, ut apparet, cum M. Aqui- 
lius Regulus libera tempora a judicibus peteret et 
impetraret, cumque Plinius ipse in Marii Prisci 
causa decem clepshydras, et quidem spatiosissi- 

mas, acceperit*, illisque fuerint additsB quatuor. 
Acerrime tamen in hunc morem noster invectus 
est,atque summavi libertatemorandiadversus illa 
legum claustra defendit. Indignabatur, quod inva- 
luerat consuetudo binas, vel singulas, interdum et 
dimidias clepshydras et dandi et petendi, atque hanc 
in loquendo brevitatem negligentiae atque desidiae 
imputabat. o: Nam et qui dicunt, egissemaluntquam 
agere; et qui audiunt, finire quam judicare*; » 
atque huic festinationi licentiam veterum oppo- 
nebat : « An nos sapientiores majoribus nostris ? 
Nos apertius dicimus, celerius intelligimus, reli- 
giosius judicamus? Hebetes illi et supra modum 
tardi? » iEgre ferebat frenos eloquentise ac legi- 
bus injici, atque velutultimam rationem Ciceronis 
oopiam proferebat. Jure quidem ; sed non intelli- 
gebat opus non fuisse Giceronis et v^terum orato- 
rum copiam compescendi, profluentisB vero pos- 
teriorum causidicorum clesphydram injunctam 
fuisse; neque tam desidiato aetatis, quam oratorum 
loquacitatem incusare debuisset. 

Immo ipse palam et aperte profitebatur se lon- 
giorem eloquentiam breviori multo anteponere. 
Non loquor de LGV Panegyrici capitibus, cum 
illam, quam tenemus, orationem non in curia 
Plinius habuerit^. Sed ex epistola quam Tacito 



1 Ep. II, 11. 

« Id. VI, 2, 

3 Quotiescumque ad amicum Plinius quamdam actionem mittit, 
semper longitudinem excusat, vel amplitudinem laudat. Gf. Ep, IV, 
5 — IX, 4. 

misit, videmus quosdam in Plinio reprehendisse 
quod illi brevitas parum placeret. Quibus respon- 
debat praevaricationem esse transire dicenda (sed 
quae dicenda sunt, quae supervacanea ? de hocpo- 
tissimum agitur), longiore tractatu operibus vim 
quamdam ac pondus accedere : « Ut aliae bonae res, 

ita bonus liber melior est quisque, quo major 

Voluminibus ipsis auctoritatem quamdam et pul- 
chritudinem adjicit magnitudo*. » Gumque Re- 
gulus illi aliquando dixisset : « Tu, omnia quae 
sunt in causa, putas exsequenda : ego jugulum 
statim video, hunc premo, » respondit Plinius 
« posse fieri ut genu esset, aut tibia, aut talus, ubi 
ille jugulum putarat. Ast ego, » inquit, « qui 
jugulum perspicere non possum, omnia pertento, 
omnia experior, Trayta denique XiOov xtvw. » Elo- 
quentiam praedio simileni putabat, in quo non 
vineae tantum, verum etiam arbusta, et campi exer- 
centur, neque far tantum aut siligo, sed et hor- 
deum, faba, ceteraque legumina seruntur, ita ut 
ex tam multis seminibus aliqua certe proveniant. 
Utri consentiemus, Regulo an Plinio ? Fateri debe- 
mus Plinii praeceptum magis patrono convenire, 
Reguli magis oratori. Si quis enim in actione tam 
callidus fuerit, ut omnes causse recessus peni- 
tus exploraverit, omnibusque, qui audiunt, dederit 
aliquid quod teneant, et quod agnoscant, forsitan 
eveniet, ut vincat hac variorum argumentorum 
conjunctione : forsitan et vim orationis nimis 

argumenta explicando imminuerit. Qui vero in 
causae quasi praecordia statim penetraverit, et illuc 
omnia eloquentiae fulmina converterit, ille dignior 
erit, qui orator vocetur. Quid Tacitus aLmico res- 
ponderit, nescimus; non omnino tamen eum con 
sensisse putamus; nam non is erat Tacitus, qui 
omnia de omnibus cumulate, sed pauca quam op- 
time, dixisse vellet, neque eloquentiam in octo vel 
decem clepshydris includi sane arbitraretur * . 

IUud ante omnia in Gicerone Plinium delecta- 
bat, quod princeps Romanorum oratorum copiose 
ornateque dicendi auctor fuerat. De copia satis 
vidimus quid senserit Plinius; quod ad ornatum 
attinet, breviter requiram, quomodo TuUianum 
prjaeceptum fuerit exsecutus. 

Nemo infitiabitur ornamentum partem elocutio- 
nis esse quasi necessariam, saepissime rebus gra- 
tiam singularem e stylomanare,magnique momenti 
in oratione figuras esse. Sed quando materies or- 
nari debet ? Quando nuda et sincera vult tractari ? 
Hocpotissimum videbit orator, neque serialudendo, 
neque hilaria cum tristitia tractabil. At Plinius non 
modo locos definitos ad erigendum dicentis ani- 
mum atque aliquot etiam flores decerpendos reser- 
vat, sed ubique quamvis materiam tali modo trac- 
tari velit. Irridere solebat sseculi sui oratores, si 
quis rectus quidem et sanus, sed parum grandis 
et ornatus videbatur. « Nihil peccat, aiebat, nisi 

* Cf. tamen quid in Dial, de Orat. (22) Julius Secundus de co- 
pia et de ornatu sentiat. Paene similia sunt haec illis quae in Plinio 

invenimus. « Ego autem oratorem » Ilaec Tacitum juvenem, 

nondum historiarum scriptorem, redoient. ^ 

quod nihil peccat*. » Vitium igitur putabatomni 
vitio carere, aut saltem virtutem quamdam pers- 
picuam non habere. Sic in Panegyrico omnes 
>>}xueou;, ut Giceronis verbo utar, sparserat, bene 
vel male olentes. Sic poeticos sensus, quos in des- 
criptionibus locorum omnino congruentes judi- 
cabat * , sic figuras omnes atque omnia >«5««; vel 
Scavofac trx^iMxoL iugeuiosissime excogitabat et in ora- 
tione disponebat. « Debet enim orator erigi, attoUi, 
« interdum etiam effervescere, efferri, ac saepe 
« accedere ad praeceps. Nam plerumque altis et 
« excelsis adjacent abrupta : tutius per plana, sed 
« humilius et depressius iter : frequentior curren- 
« tibus quam reptantibus lapsus; sed his non 
« labentibus nuUa, illis nonnulla laus, etiamsi 
« labantur. » Difficile sit pejus et periculosius 
praeceptum illis novis, quos formare gloriabatur, 
oratoribus suppeditare. Quid? eloquentiae prse- 
mium non in veritate, neque in simplicitate, neque 
in sinceritate ponitur, sed in audacia! Quidlibet 
audeant juvenes; dummodo ausi fuerint, Gicerones 
ac Demosthenes, immo Plinii erunt : « Sunt enim 
maxime mirabilia, quae maxime insperata, maxime 
periculosa, utque Graeci magis exprimunt, ;r«/)aeo3ia. » 
Et ad confirmandam illam sententiam, compara- 
tionem quamdam adhibet, non quidem sine auda- 
cia, at saltem sine ulla veritate : « Nequaquam 
« par gubernatoris est virtus, cum placido et cum 

4 Ep. IX, 26. 

* /rf. II, 5; VII, 9. — Cf. quoque Tacitum in Dialogo de oratori- 
bxis, 20 : « Exigitur jam ab oratpre etiam poeticus coloi:. » 

« turbato mari vehitur; tunc, admiraiite nullo, 
« illandatuSj inglorius subit portum; at, cum stri- 
« duntfunes, curvatur arbor, gubernacula gemunt, 
« tunc ille clarus et diis maris proximus. » Sed 
ille gubernator mare, qualecumque sit, patitur, 
non placidum neque turbatum suo arbitrio eflScit ; 
quare, quoties saevit tempestas, laudatur, nec 
immerito, si dignam periculo diligentiam et forti- 
tudinem ostenderit ; sed si ille sponte fluctus ciere 
ac turbare potuisset, nec scivisset illa tempestate 
quam conflaverit incolumis exire ad portum, neque 
illis fluctibus, quos tranquillos esse non voluerit, 
emergere, tum rideretur, atque insanus voce com- 
muni judicaretur. Sic causidicum, qui suis mani- 
bus excelsa quaedam et elata in itinere suo insti- 
tuit,utascenderet, abrupta quaedam et praBcipitia, 
ut praeteriret, minime laudabo, nullaque misericor- 
dia dignum aestimabo, si forte in mediis exercita- 
tionibus collabetur; sed potius gymnasiarchis 
quam oratoribus annumerabo. Nec immerito : ete- 
nim nonne Plinius ipse funambulo hunc oratorem 
aequavit, justa quidem comparatione ? « Vides, qui 
« per funem in summa nituntur, quantos soleant 
« excitare clamores, cum jam jamque casuri viden- 
« tur? » Sic Quintilianus oratorem (sed de de- 
monstrativo genere tantum loquebatur) institori 
similem esse dixerat, qui suas merces dat intuen- 
das ac psene pertractandas. Egregium sane fruc- 
tum discipulus e magistri monitis perceperat ! 

Gum mihi in animo fuerit quomodo Plinius 
vitia saeculi sui non satis repudiaverit neque satis 

eloquentiam a praesentibus periculis defenderit, 
ostendere, timeo ne forte erga optimum eumdem- 
que studiosississum virum severior fuisse videar. 
Neque enim volui de melioribus atque etiam praes- 
tantissimis Plinianae eloquentiae partibus disse- 
rere, neque simul satis aequum judico has omnino 
praetermittere. Nempe Plinius revera melior for- 
tasse orator fuit, quam videtur, pejoremque de se 
aestimationem dedit, cum nihil nobis nisi Pane- 
gyricum reliquit. Vel in epistolis, ubi tam diversa, 
atque etiam tam contraria de eloquentia praecepta 
invenimus, saepius optima consilia dat juvenibus, 
vereque oratore digna. Sic admonet Quadratum 
suum et multum legat, et scribat, et meditetur, 
ut possit, cum volet, dicere; admonet etiam ni- 
miam facilitatem effugiat, quae ex frequentiori 
usu comparatur, atque eloquentiam enervem et 
elumbem reddit ; atque adjicit : « Gommode 
agendo factum est , ut saepe agerem ; saepe 
agendo, ut minus commode^ d Prudentissima 
quidem haec, multisque illius temporis oratoribus 
proponenda, qui illa arte dicendi saepe fuerunt 
abusi. Interdum et cum audentia et tumidiora in 
oratione laudaret, non sine tamen quodam scru- 
pulo laudabat, addebatque : « Sed opus est exa- 
mine et libra, incredibilia sint haec et immania, 
an magnifica et coelestia ; * » fatebaturque modum 
quemdam esse in rebus. Immo ne illi crimini ver- 
tamus, quod tam acriter suos amicos ad imitatio- 
nem veterum incitavit : nam cum huc devenisset 

1 Ep, IX, 26. 

eloquentia, ut sine quodam fulcimento stare non 
posset, melius erat Giceronem, aut Demosthenem 
aemulari, quam si quemvis minorem oratorem pro- 
posuisset; nempe Plinius unus ex iis fuit, qui, 
Quintiliano magistro, Giceronis gloriam aliquando 
non dico exstinctam, sed languidam et pallescen- 
tem, refoverunt, et in antiquum splendorem resti- 
tuerunt. Denique quibusdam eximiis oratoris doti- 
bus Plinius erat praeditus,id est praesenti animo et 
acuto, qui rebus semper par esset, neque in peri- 
culo dicentem linqueret; qualecumque fuerit illi in 
agendo ingenium, multum sane eloquentia valuit 
ille, qui toties senatum, et judices, quo vellet, 
impulit. Hoc tandem praeclarissimum in Plinio 
fuit, quod semper veritatem, si non in stylo, at 
saltem in causa dilexit et coluit, neque solum vir 
dicendi peritus, atque etiam peritior fuit, sed quo- 
que et in primis vir bonus, qualem olim Gato ora- 
torem finxerat, 

Sed etsi optimi fuerunt Plinii mores, miraque illa, 
quam studiis adhibuit, voluntas , nunquam inter 
excellentissimos Romae oratores annumerabitur ; 
sed princeps dicetur eorum, qui inviti Romanam 
eloquentiam ad pejorem formam dicendi inclina- 
verunt. Nemo ante Plinium tantam vim dederat 
artificio, et in primis, si partes oratorias conside- 
ramus, elocutioni*. Jamdiu quidem hoc malo elo- 

* Ingeniosissime oslendit Gast. Boissier (Joumal des Savants, 
nov. 4887) hoc vocabulum eloquentiam non jam in iUotempore ad 
oratoriam virtutem reservari, sed omne genus studiorum signifi- 
care, ut ex Apro apparet in Dial. de Orat. : « Ego vero omnem 
eloquentiam omnesque ejus partes sacras et venerabiles puto ; nec 

quentia laborabat : immo Gicero ipse (etiamsi hoc 
jrzpaSogov videbitur, dicam tamen) , ut eloquentiae 
magnum decus attulerat, orationes habendo, sic 
invitus valde noeuerat , cum libros de Oratore et 
ceteros de rhetorica arte edidisset. Frustra in iis 
Antonium induxerat, qui plus ingenio quam doc- 
trina oratori opus esse rebatur ; in praecepta ta- 
men primiis hanc eloquentiam redegerat , quam 
ipse magis in foro quam in externis scholis didi- 
cerat. Dein rhetores officinas dicendi juvenibus 
aperuerant; multi de rhetorica scripserant; deni- 
que Quintilianus in eximiis quidem et pro aetate 
optimis de Institutione libris oratorem ab incuna- 
bulis usque ad perfectam eloquentiae laudem duxe- 
rat. Sed quot praecepta discipulo exsequenda! 
quot leges bene loquendi ! quam varia et multiplex 
disciplina, cui vix humana vita suffieeret ! Nun- 
quam tam bene notum fuit, quam sit ardua ars 
dicendi; nunquam tot remedia allata infirmitati 
dicentium. Sic retineri et stabiliri eloquentiam la- 
bantem credebant, sic contra proclivis, et quasi 
pra^ceps ruebat. Nam oratoriae arti accidebat, quod 
et epicae poesi accidere solet; cum semel nimis 
notum est, quomodo fabulae in poemate inserendse 
sint, quomodo res tractanda, heroesque fingendi, 
cum denique omnia operis artificia scriptor tan- 

solum cothurnum vestrum, aut heroici carminis sonum, sed lyri- 
corum quoque jucunditatem, et elegorum lascivias, et iamborum 
amaritudinem, et epigrammatum lusus, et quamcumque aliam spe- 
ciem eloquentia habeat, anteponendam ceteris aliarum artium 
studiis credo... » (10). — Cf. etiam cap. 6, in quo Aper de volup- 
tate oratorisR eloqiientias loquitur. 

quam in manu prompta habet, tum Iliades scribi 
non jam possunt. Sic cum orator omnem eloquen- 
tiae structuram et quasi machinam penitus per- 
spexit, tum omnem eloquentiae animam evanuisse 
videt, nilque inter manus nisi vacuam formam 
fractamque corticem remanere. 

Sed supervacaneum est plura de causis incli- 
natse eloquentiae dicere, cum Tacitus tam magni- 
fice in Dialogo ceteras explicuerit. Fuere enim qui 
in hoc tempore viderint malum, quo litterae et in 
primis eloquentia laborabant; at quemadmodum 
viderunt, sic remedium afferre non jam poterant : 
quorum fuisse Tacitum satis constat. Quem cum 
Plinio, cum ambo arcta familiaritate conjuncti 
fuerint, comparare operae pretium est. Tacitus qui- 
dem in eloquentia clarissimae spei destinatus fuisse 
videbatur; nescimus an Quintilianum magistrum 
habuerit; at sane illum, ne amplius dicam, au- 
divit, cum Plinii propemodum aequalis fuerit. 
M. vero Aprum et Julium Secundum qua mira stu- 
diorum cupiditate, quo ardore juvenili non solum 
in judiciis, sed etiam domi et in publico assecta- 
tus fuerit, ipse in initio Dialogi testatur*; quanto 
amore artem foverit et dilexerit, satis ex illa splen- 
didissima eloquentiae laudatione apparet, quam 
Apro attribuit : nam haec ardentia atque exsultan- 
tia verba nunquam excogitasset, si non in intimo 
corde eamdem flammam adhuc vigentem sensisset : 
et quamvis non ingenio, sed memoria tantum et 

* Dial. de Orat. 2. 

recordatione opus sibi esse in hoc libro fateatur*, 
pro certo habemus eum ibi plus ingenii quam re- 
Gordationis impendisse, aut saltem suorum foren- 
sium triumphorum memoriam evocasse, Quoad 
nobis ex Plinii epistolis perspicere datur, Tacitum 
cognoscimus magnum oratorem fuisse, laudatorem 
Virginii Rufi eloquentissimum, accusatorem Marii 
Prisci gravem, atque, ut esse solebat, ffspov, ado- 
lescentibus stipatum, qui eum tanquam magis- 
trum et exemplar colerent, denique eum quem 
Plinius, non dicam longo, sed quodam tamen in- 
tervallo sequeretur. Gravior enim Tacitus, et sanc- 
tior, minusque ingenii sui amans, magisque ve- 
teribus oratoribus similis, quamvis saeculi sui 
luxuriantem stylum non omnino aspernaretur. At, 
dum Plinius, in suimet ipsius admiratione inhae- 
rens, creditRomae sub Trajano eloquentiamrenasci, 
atque iterum florere, Tacitus modestior, suique 
aevi magis conscius, introspicit causas cur elo- 
quentia praeceps eat, et antiquo honore destitua- 
tur. Ut Aper Taciti sensus expresserat, sic Messala 
quoque sine dubio exprimit, cum rhetores incusat 
pravamque adolescentium disciplinam vituperat; 
nempe desiderat veterem consuetudinem fori, in 
quod non e scholasticorum officinis, sed ex gram- 
maticorum ludis,honestis studiisreferti,adolescen- 
tes deducebantur. Sic Maternus quoque Taciti sen- 
tentiam aperit, cum ostendit Romae nonlocum simul 
esse eloquentiae et principatui, atque haec insignia 

* IHal. deOrat. 1. 

verba profert, in quibus nonmilli contenti civilisqne 
animi indicium perspexerunt, plena vero, ut qui- 
dem mihi videtur, nescio qua mira patientia tris- 
tique amaritudine : t Quid opus est longis in se- 
t natu sententiis, cum optimi cito consentiant? 
c Quid multis apud populum concionibus, cum de 
« republica non imperiti et multi deliberent, sed 
t sapientissimus et unus? Quid voluntariis accu- 
« sationibus, cum tam raro et tam parce pecce- 
« tur*? » At quidquid de novo rerum statu bono- 
que sdeculi sui Tacitus senserit, non saltem illum 
illusit renascentis fori species, sed aperte intellexit 
finem esse illius eloquentia^, qua olim Roma flo- 
ruerat, quamque ipse ore suo exprimere voluisset. 
Itaque, quamvis orator eximius, ut in tali tempore, 
omniumque admiratione cinctus, obticere illam 
vocem, qua Rufum laudaverat Priscumque accusa- 
yerat, passus est, totusque in historias, quasi in 
apertum liberumque campum, confugit. 

Plinius vero non voluit se tanquam a saeculo suo 
secludere, oculosque tantum in posteritatem ver- 
tere : maluit ea praesenti gloria frui, quam in 
judiciis, aut in senatu, colligebat, quam queadeo li- 
beraliter illius aevi scriptores sibi invicem decerne- 
bant. Hinc omnia quae nosin Panegyrico offendunt 
vitia fluxere ; nempe Plinium magis quam Tacitum 
aetas sua propria nota signavit, cum ille omnibus 
rebus sese miscuerit , hic vero se ab iis tanquam 
abstraxerit. Neque illud omnino Plinio crimini, 
Tacito autem laudi vertere mihi in animo est. 

* Dial. de Orat, 41. 

Uterque enim de patria ac litteris etiam est bene 
meritus , diversa tamen fortuna • Alter viam lon- 
giorem ac tutiorem elegit, et quaB patientiam prae- 
sentisque gloriae aliquem contemptum rogaret: 
ferebat aBquissime, quod non primus vocaretur 
inter astatis suas studiosos (erant enim qui non- 
nuUos Tacito praeferrent*), sed xt^m «tc &si conde- 
bat, cum illas historias ederet, quas Plinius au- 
gurabatur, nec immerito, immortales futuras : 
quare Taciti opus, etsi illud tempus, in quo fuit 
compositum, aliquantum in stylo redolet, non illi 
sasculo solum, sed omni aBvo scribebatur. In Plinio 
vero plura apparent dicendi vitia, cum magis aeta- 
tis suae respectum, quam posteritatis, habuerit. 
Proprium enim est eloquentiaB arctissime aetati, 
in qua viget, inhaerere, et suimet ipsius tanquam 
duas partes facere, quarum altera, major quidem, 
tempori praesenti statim datur, altera venturo. 
Sed , quamvis caduca fuerit Plinii eloquentia , 
ei tamen hanc laudem tribuemus , quod , si non 
apud futuros scriptores eximios fructus ediderit, 
saltem reipublicae utilissima fuit, bono et justitiae 
devota, denique omnino civilis. Si eum virum 
vocare oratorem licebit, qui optima et probissima 
persuadeat, Plinium magnum oratorem fuisse 
nemo negabit, maximum etiam, ut in saeculo qui 
perfectum continere non posset. 

Sed facilius de Plinii eloquentia judicium facie- 
mus, si posteriores oratores, qui in sequenti aevo 

* Ep. Vn, ao (Nec desunt qui utrique nostrum praeferantur). 

flonierunt, considerabimiis. Quibus sane praefere* 
mus nostrum Plinium, qui multo propius est Gice- 
rone et Quintiliano, multoque acutiore ingenio 
praeditus : sed, (j^re, an immerito?) princeps haberi 
potest omnium illorum qui, prout respublica in 
pejus labebatur, eloquentiam simul inclinaverunt, 
omninoque pristinsB naturae dissimilem effecerunt. 
Ut unum quidem exemplum afferam, in Frontone 
mulia agnoscimus quae nos jam apud Plinium 
instrospicere possumus. Scilicet, quamvis siccitatis 
plerique Frontonem arguerint, hoc maxime in illo 
reprehendemus, quod et veteres ita serviliter imi- 
tatur, ut vere antiquarius sit, et simul ita depra- 
vato judicio utitur, ut imagines et omnes figuras 
in oratione pro sensibus adhibeat*. Nonne eadem 
in Plinio, tam diligenti Atticorum oratorum imi- 
tatore tamque florida et exquisita affectante, repe- 
rimus? Quod signum est labentis et decrescentis 
eloquentisB, cum paene tota in imitationem confugit; 
nam tum, cum maxime imitatur, longissime ab illis 
exemplaribus, quae sibi proponit, discedit. 

Quod si non jam secundum sseculum sed poste- 
rius aevum intuebimur, clarius apparebit, quan- 
tum momentum habuerit ille Panegyricus quem 
Plinius Trajano dixerat. Jus enim privatum publi- 
cumque ita paulatim sese variis rationibus impli- 
cuerat, ut non jam fieri posset ut idem homo rheto- 
ricae et juris peritissimus evaderet : itaque sejuncta 
fuerunt, quae adhuc apud Plinium conjungebantur; 

* Cf. Droz (op, cit.). 

jndicia penes pragmaticos plernmqne fnere ; cetera 
eloqnentia, quae penes oratores mansit, fere tota in 
laudationibus et panegyricis sese continnit. Trium 
generum, quae veteres rhetores in eloquentia dis- 
cernebant, genus demonstrativum snper cetera 
eminuerat. Non jam de reipublicae administratione, 
neque de rei cnjusdam capite vel damnatione age- 
batnr, sed in primis de imperatore omnibus huma- 
nis divinisque laudibus ornando. Hinc originem 
duxere tot panegyrici, seu genethliaci, seu pro 
qualibet causa dicti, in quibus non jam Trajanus 
Optimus Maximus, sed Maximianus, vel Gonstan- 
tius, vel Gonstantinus, vel Julianus, vel Theodo- 
sius ad sidera eflferebantur, et quidem fere iisdem 
verbis, quibus Plinius quondam usus fuerat. Nam 
Trajani Panegyricus ceteris quasi exemplar atque 
a/);^eTV7rov remansit. Si ea, quae Mamertinus consul de 
Juliano imperatore dixit, legemus, simillima iis 
quae Plinius de Trajano praedicaverat, inveniemus*. 
Si Plinius adhuc vixisset, sane laetatus fuisset 
quod tot perfecti principes, etiam meliores Trajano 
(si panegyristis credamus) Romae contigissent, 
tamque ornatum et floridum dicendi genus oratores 
elegissent; laetatus in primis fuisset, quod Plinium, 
aeque ac Giceronem, aemularentur; quodque lit- 
terae validae et vigentes adhuc viderentur. Nam illi, 
qui Gonstantium vel Julianum laudabant, minime 

* Cf. in primis quae Mamertinus de urbanitate Juliani dicit, quae 
de civitate, de humanitate erga collegas : « Mixtus agmini togato" 

rum, praeire coepit pedes » Julianumque cum Bruto et Valerio 

comparat : « Iliorum anno libertas orta est, nostro restituta. % 
(Cap. 30). Plinium audire nos credimus. 

conscii erant inclinataB atque etiam lapsae eloquen- 
tiae. Sed quemadmodum Plinius omnia renasci 
sub Trajano crediderat, sic Eumenius rem roma- 
nam plurimum terra marique valere, et eloquen- 
tiam iterum florere * dictitabat ; sic Mamertinus 
Juliano : a In exstincta litterarum studia flam- 
masti ! ^ d Quin etiam felicius paulo post fuit 
tempus, in quo illi antiqui Romae oratores renasci 
et revirescere in uno homine viderentur : de Sym- 
macho loquor, quem Macrobius nullo veterum mi- 
norem, neque Gicerone, neque Sallustio, neque 
Frontone fuisse aflSrmat, denique Plinio ipsi exae- 
quat, cum ambo in pingui ac florido genere dicendi 
sint luxuriati ^. 
Has Panegyrici poenas Plinius dabat. 

* Eumen. Pro restaurandis scholis, cap. 19. 

* Mamert. Paneg, Juliani, cap. 23. 

3 Macrobius. Satum. V, 1 : « Quatuor sunt genera dicendi : co- 
piosum, in quo Cicero dominatur ; breve, in quo Sallustius regnat, 
siccum, quod Froritoni adscribitur, pingue et floridum, in quo 
Plinius Secundus quondam, et nunc nulio veterum minor noster 
Symmachus luxuriatur. » 

